Сентябрь | 2018 | Ekobarqaror\n27 СЕНТЯБРЬ –ХАЛҚАРО ТУРИЗМ КУНИ\n27.09.2018 Nargis Qosimova\tФикр билдиринг\n1975 йили Бирлашган Миллатлар Ташкилотининг ташаббуси билан хукуматлараро миқёсда янги –Бутунжаҳон туризм ташкилоти ташкил этилди. Унинг бош штаб квартираси Мадридда жойлашган. 1979 йили Манила шаҳрида БМТ Бош Ассамблеясининг Ш сессиясида мазкур кунни нишонлаш тўғрисида қарор қабул қилинди ва 1980 йилдан бошлаб у кенг миқёсда, яъни 27 сентябрь куни нишонлана бошланди. Мақсад – туризмни тарғиб қилиш, унинг давлатлар иқтисодиётига қўшаётган ҳиссасини ёритиш, халқларни бирлаштирувчи кучини намойиш қилишдан, мамлакатларнинг туристик салоҳиятини кўтаришдан иборат эди. Бугунги кунда дунёнинг кўпгина мамлакатларида шу куни фестиваллар, турли хил тадбирлар ўтказилади. Ўтган асрнинг 80-йилларидан бошлаб туризмнинг асосий йўналишларидан бири бўлган экотуризм ривожлана бошланди. 2002 йилни Халқаро туризм куни деб эълон қилинди. Зеро, экотуризм асосида табиатни муҳофаза қилиш ётади. Шу сабабли Бутунжаҳон туризм ташкилоти томонидан экосайёҳнинг 10 та қоидаси ишлаб чиқилди:\nЕр ҳимояга ва меҳрга муҳтождир;\nДам олган жойда чиқинди қолдирмаслик;\nСайёҳ ўзи билан ўсимлик ва ҳайвонларни эмас, балки фақатгина фотосуратларни олиб кетиши мумкин;\nЎзингиз тушган дунёни ўрганинг, табиатни, халқлар маданиятини, географияни;\nМаҳаллий халқларнинг ҳаёти, маданияти, урф-одатларини ҳурмат қилинг;\nАтроф-муҳитга зарар етказувчи ишлаб чиқарувчиларнинг буюмларини харид қилманг;\nТабиат қўйнида фақат сўқмоқлардан юринг;\nТабиатни муҳофаза қилувчи дастурларда қатнашинг;\nТабиат муҳофазасини амалга оширувчи ташкилотларга кўмаклашинг;\nЭкотуризм тамойилларига риоя қиладиган сайёҳлик фирмалари билан саёҳат қилинг.\nБМТнинг Бош Ассамблеяси 2017 йилни Ривожланиш мақсадида барқарор туризмни ривожлантириш халқаро йили деб эълон қилди.


Халқ банкининг Сурхондарё вилоят филиали замонавий қиёфага эга бўлди\n18:59 / 01.05.2019 4569\nХалқ банкининг Сурхондарё вилоят филиали аҳолига банк хизматларини кўрсатиш сифатини ошириш ва мижозларга қўшимча қулайликлар яратиш мақсадида замонавий қиёфада янгидан бунёд этилди.\nЯқинда фойдаланишга топширилган мазкур бино қурилишига Халқ банки томонидан 8,7 миллиард сўм маблағ сарфланди. Ушбу замонавий бино янги мебель ҳамда турли зарурий жиҳозлар билан тўлиқ таъминланди.\nЭътиборлиси, бинога кираверишдаги милиция пости ўрнига мижозларга маслаҳат берувчи ресепшн хизмати ташкил этилди. Шунингдек, банкда юридик ва жисмоний шахслар учун алоҳида хизмат кўрсатиш жойлари ташкил этилган.\nБугунги кунда Халқ банки Сурхондарё вилоят филиали томонидан ҳудуддаги 7000 дан ортиқ мижозга барча турдаги банк хизматлари кўрсатиб келинмоқда. Аҳамиятли томони, ушбу мижозларнинг ярмидан кўпи банк хизматларидан масофадан туриб фойдаланишади.\nФойдаланишга топширилаётган мазкур филиалнинг замонавий қиёфа касб этиши мижозларга янада сифатли банк хизматлари кўрсатиш имкониятини беради.\nАТ Халқ банки матбуот хизмати\n«Бу иш унумини ҳам оширади...»: АТ Халқ банки 5 та муҳим ташаббус доирасида тадбир ўтказди


Янгиланган сана: 24 Май 2022, 11:08\nМикроқарз - банк томонидан жисмоний шахсларга 50 млн. сўмгача, бироқ қарз олувчининг ўртача ойлик иш ҳақи (даромади)дан келиб чиқиб қайтаришлилик, тўловлилик, таъминланганлик ва муддатлилик шартлари асосида бериладиган пул маблағидир\n50 млн. сўмгача\n29% - 29,9%\n1. Агар кредит миқдори БХМнинг 100 баробаригача бўлса кредит йиллик 29%дан 36 ойгача тақдим этилади.\n2. Агар кредит миқдори БҲМнинг 100 баробаридан ошган тақдирда кредит йиллик 29,9%дан 36 ойгача тақдим этилади.\nАгар кредит миқдори БҲМнинг 100 баробари миқдорида бўлса кредит таъминоти сифатида суғурта полиси ёки жисмоний шахс кафиллиги, агар кредит миқдори БҲМнинг 100 баробаридан ошган тақдирда жисмоний шахс кафиллиги ёки мол-мулк тақдим этилади. Шунингдек кредит миқдори 50 млн сўм бўлганда кредит таъминоти сифатида тўлиқ мол-мулк тақдим қилиниши мумкин.\nOnline микроқарз йиллик фоиз ставкаси: 29%\n· кредит қайтмаслиги хатарини суғурталаш бўйича полис. Депозит (омонат)даги пул маблағлари гарови (турмуш ўртоғининг гаровга қўйиш учун розилиги расмийлаштирилиши шарт).\nбошқа ликвидли мулклар гарови\nб) микроқарз олувчининг шахсини тасдиқловчи ҳужжат (ҳарбий хизматчилар учун паспорт ёки ҳарбий гувоҳнома);\nв) мижоз томонидан тақдим этилганда гаров тўғрисидаги ҳужжатлар\nКредит таъминоти сифатида 3-шахс кафиллиги, суғурта полиси ёки ликвидли мол-мулк гарови қабул қилинади.


Марказий Осиë АҚШ учун 2014 йилдан сўнг ҳам муҳимлигича қолади\nОзодлик мухбири билан суҳбатда АҚШнинг бу минтақага нисбатан сиëсати мутасаддиларидан бири Роберт Блейк шундай баëнот берди.\nАҚШ 2001 йилда халқаро террорчилик маркази сифатида Афғонистондаги жанггари гуруҳларга уруш бошлаганидан бери унга туташ Марказий Осиë Вашингтон ташқи сиëсатида устивор аҳамият касб этган минтақага айланди.\nОрадан ўн йилдан кўпроқ вақт ўтиб¸ бугун АҚШ етакчилигидаги НАТО қўшинлари Афғонистондан чиқишга ҳозирлик кўраëтган экан¸ Марказий Осиë ҳукуматларини бу кетишнинг ўзларига қандай таъсир кўрсатиши¸ Вашингтон харитасидаги ўз аҳамиятининг қанчалик ўзгариши ўйлантирмоқда.\nАҚШ Давлат котибининг Жанубий ва Марказий Осиë бўйича ëрдамчиси Роберт Блейк билан суҳбатда Озодлик мухбири ана шу хавотирлар билан боғлиқ саволларга жавоб излади.\nОзодлик: АҚШнинг Марказий Осиëга нисбатан жорий стратегияси танқидчилари¸ Афғонистон урушидаги иттифоқчилиги боис Вашингтон бу минтақадаги инсон ҳақларининг аяанчли вазиятига кўз юмиб келмоқда¸ деб таъкидлашади.\nАммо сиз кейинги чиқишларингизда бунинг аксини тасдиқлашга уриндингиз. АҚШнинг Марказий Осиë ҳукуматлари билан хавфсизлик соҳасидаги иттифоқчилиги¸ сиз таъкидлаган каби¸ инсон ҳақлари соҳасида ҳам қандайдир илгари силжишга хизмат қилдими?\nРоберт Блейк: Марказий Осиë ҳукуматлари билан нафақат Шимолий таъминот тармоғи ва хавфсизлик¸ балки кенг кўламли ҳамкорлигимиз АҚШ ва бу ҳукуматлар ўртасидаги ўзаро ишончни кучайтиришга ëрдам берди.\nАйрим ҳолларда бу ҳамкорлик инсон ҳуқуқлари соҳасида сал бўлса-да прогрессга олиб келди. Аммо мен бунга ортиқча урғу бермаган бўлардим.\nМенимча¸ Марказий Осиë ҳукуматлари Афғонистондаги вазиятдан жиддий хавотирда ва шу боис кучайиб бораëтган исломий таъсирнинг ўз ҳудудларидаги вазиятидан кўз узмай келаëтирлар. Ана шу сабаблар боис¸ минтақадаги айрим ҳукуматлар ўз тузумларини биз умид қилган даражада тезроқ очмаëтирлар.\nАммо нима бўлишидан қатъий назар¸ бизнинг Марказий Осиë ҳукуматлари билан кучайган ҳамкорлигимиз инсон ҳақлари ва ислоҳотлар борасида яхшироқ мулоқот қилишимизга йўл очди. Бугун биз улар билан жуда¸жуда очиқ сўзлашувлар олиб бораëтирмиз. Сизга очиқ айтадиган бўлсам¸ биз Марказий Осиë ҳукуматлари билан¸ масалан¸ диний эркинликлар¸ëхуд матбуот эркинлиги доирасини кенгайтиришнинг нима учун улар манфаатига хизмат қилиши ҳақида гаплашаяпмиз. Биз инсон ҳақларига кўпроқ ҳурмат кўрсатиш улар истаëтган барқарорликка хизмат қилишига ишонамиз.\nБиз яқин ҳамкорликни бошлаганимиздан бери Ўзбекистонда айрим диссидентлар қамоқдан озод этилди. Бу одамлар ҳақида биз Тошкент ҳукумати билан шовқин-суронсиз гаплашдик. Бу каби мисоллар кўп¸ аммо уларга ортиқча урғу бериш фикридан йироқман.\nМинтақадаги инсон ҳуқуқлари вазиятида катта ўзгариш бўлмади¸ аксинча кўп ҳолларда бу вазият ëмонлашди. Шу боис бу масала ҳамон Марказий Осиë ҳукуматлари билан муносабатларимиз кун тартибида қолмоқда.\nОзодлик: Бугун Марказий Осиëнинг аксар ҳукуматлари АҚШ 2014 йилда ўз қўшинларини Афғонистондан олиб чиққач¸ унинг минтақага нисбатан сиëсатини қай томонга ўзгаради¸ деган саволга жавоб изламоқда. Сал олдинга кетиб бўлса-да¸ шу саволга жавоб бера оласизми?\nРоберт Блейк: Икки йилдан кейин муносабатларда ним ўзгариши ҳақида гапириш ҳамиша хатарли иш. Аммо шундан бўлса-да¸ АҚШ 2014 йилдан кейин ҳам Марказий Осиë¸ шунингдек Афғонистонга катта эътибор беришда давом этади¸ деб айта оламан.\nМинтақанинг аксар ҳудудларида АҚШ қўшинларининг 2014 йил охирига бориб Афғонистондан чиқарилиши Вашингтон бу минтақани ўз ҳолига ташлаб қўяди¸ деган қабилда нотўғри тушунилмоқда.\nАҚШ Афғонистон билан узоқ муддатли шерикчилик¸ айниқса¸ иқтисодий ҳамкорликни давом эттираверади.\nБундан ташқари¸ Афғонистонда аксил-террор амалиëтлари ва маҳаллий ҳарбийлар билан машғулотлар ўтказиш учун АҚШ нинг чекланган ҳарбий қўшинлари қолишда давом этади. Ҳозирда бу қўшинларнинг аниқ вазифасини белгилаш юзасидан Кобул ҳукумати билан музокаралар бормоқда.\nХудди шундай¸ биз Марказий Осиë ҳукуматлари билан кучли ҳамкорликни давом эттираверамиз. Зотан бу минтақанинг барқарор ва иқтисодий жиҳатдан ривожланган бўлиши¸ қолаверса минтақавий интеграциянинг амалга ошиши АҚШ учун ўта муҳимдир.\nМенимча¸ ҳозирда бу борада жиддий имкон мавжуд ва эндигина бошланган бу жараëн 2014 йилдан сўнг ҳам давом этади.\nОзодлик: Афғонистондан АҚШ қўшинлари чиқиб кетганидан сўнг Марказий Осиë юзма-юз бўладиган энг йирик таҳлика¸ Сизнингча¸ нима? Минтақа давлатлари бу таҳдидни бартараф этишга тайëрми?\nРоберт Блейк: Мен 2014 йилдан кейинги вазиятни башорат қилишга ҳаракат қилишни истамайман. Бу савол жавобини билмаймиз. Аммо биз Афғонистонда хавфсизлик борасида амалга оширилаëтган бу муҳим ўтиш даврини қўллаш учун қўлимиздан келган ишни қилаëтирмиз.\nБу борада Афғонистонда хусусий секторни ривожлантириш¸ минтақавий алоқадорликни яратиш ўта муҳимдир. Марказий Осиëдаги дўстларимиз минтақавий истиқболга қаттиқ ишонадилар ва Афғонистондаги барқарорликка ҳисса қўшишни истайдилар.\nОзодлик: Россия матбуотида АҚШ қўшинлари ва ҳарбий техникасининг Афғонистондан олиб чиқилиши йўналишига оид айрим зиддиятли маълумотлар чиқмоқда. Айрим нашрлар¸ бу йўналишнинг Ўзбекистон ҳудудидан ўтишини ëзмоқда¸ бу ҳақиқатан ҳам шундайми.\nЯна айрим нашрлар¸ АҚШ ҳарбий техникаси бир қисмининг Ўзбекистонда қолиши ҳақида хабар тарқатди. Тошкент ҳукуматининг репрессив табиатидан келиб чиққан ҳолда¸ бундай хабар айримларда ташвиш уйғотмоқда. Бу гаплар тўғрими ?\nРоберт Блейк: Мен хавфсизлик нуқтаи назаридан келиб чиқиб¸ АҚШ қўшинларининг қайси йўналишда олиб чиқилишга оид маълумот бера олмайман. Аммо АҚШ қўшинлари Афғонистондан олиб чиқилар экан¸ бу ерга олиб келинган Америка ҳарбий техникасининг ҳаммаси Афғонистонда қолмаслиги аниқ¸ зотан бунча қуролнинг афғонларга кераги йўқ.\nШу боис ортиқча ҳарбий техниканинг қайсидир қисми Шимолий таъминот тармоғи ўтувчи мамлакатларда қолади. Бу жараëннинг қандай бўлишини АҚШ Мудофаа вазирлиги Марказий Осиë ҳукуматлари ўзаро сўзлашувлар орқали ҳал қиладилар.\nБу жараëнда ўзига хос чекловлар бор ва биз жанговар қуролларни Ўзбекистонда қолдиришни истамаймиз. Минтақада қолдириладиган ҳарбий техника асосан мудофаа характерида бўлади ва бу ҳукуматларга АҚШ билан ҳамкорликдан туғилган эҳтимолий таҳликалардан ўзларини ҳимоя қилиш имконини беради.


Туркия Ўзбекистонга 50 та сунъий нафас олдириш аппаратини тақдим қилди - Халқ сўзи\n21:10 21 Май 2020 Жамият\nУшбу саховат ёрдами Туркияда ишлаб чиқарилган 50 та сунъий нафас олдириш аппаратидан иборат. Ўзбекистоннинг Анқарадаги элчихонаси Туркия муҳандислари ишланмасини Ўзбекистон эҳтиёжлари учун беғараз асосда тақдим этилиши масаласини ишлаб чиқди.\n— Ушбу сунъий нафас олдириш аппарати Туркиянинг “Arçelik”, “ASELSAN”, “Baykar Makine” ва “Biosys” каби йирик компаниялари муҳандислари томонидан яратилган, – дейди у. – Янги тиббий ускунанинг биринчи 100 таси Истанбулнинг Башакшеҳир туманидаги шаҳар шифохонасига топширилган. Уни оммавий тарзда ишлаб чиқариш ва синовдан ўтказиш ишлари “Arçelik” фабрикасида ташкил этилди. Корхонада кунига 250 та ана шундай мосламани тайёрлаш ўзлаштирилди.


Тупроқ структурасини тиклаш шароитлари ва усуллари | AGRO-OLAM.UZ\nБош саҳифа Деҳқончилик Тупроқ структурасини тиклаш шароитлари ва усуллари\nТупроқ структурасини тиклаш шароитлари ва усуллари\nҲозирга қадар тупроқ структурали ҳолатини тиклашнинг қуйидаги агротехник усуллари мавжуд:\n1) тупроқни гумин ва улмин кислоталари билан бойитиш;\n2) нордон (кислотали) тупроқларни оҳаклаш, ишқорли тупроқларни гипслаш;\n3) алмашлаб экиш системасини тўғри жорий этиш.\nЕтук тупроқшунос олим Э. Рассел таъкидлаши бўйича деҳқончилик системасида тупроқ унумдорлигини таъминловчи агрегат бўлакчаларини вужудга келтира олмаган ишлов усули яроқриз ҳисобланади. Академик В.Р. Вильямс тупроқда маданий ишлов беришга алоҳида эътибор берди. Унинг таъкидлаши бўйича ишловнинг асосий вазифаси тупроқ ҳайдалма қатламини агрегатчалардан ташкил топган ғовак системага айлантиришдир.\nИшлов жараёнини ўтказиш вақтида тупроқ чанг-тўзонга айланмаслиги лозим.\nБинобарин, бу жараённи тупроқ ўта нам ёки жуда қуриб қолган шароитда олиб бориш мумкин эмас. Сифатли ишловни таъминловчи кўпгина физик-механик жараёнлар ёпишқоқлик, пластиклик, уваланиш, каттиқлик ва бошқалар – тупроқнинг намлик кўрсаткичи билан чамбарчас боғлик, бўлади. Намликнинг ошуви тупроқ, ёпишқоқлигини янада кўтарилишига, ишлов асбобларига кўрсатадиган солиштирма қаршиликнинг ошишига олиб келади. Шунинг учун ҳам сифатли ишлов беришнинг асосий омили – бу тупроқ оптимал намлик кўрсаткичини топишдир. Оптимал намлик тупроқда қониқарли структурани вужудга келтиради, энг кам ёпишқоқликни, қаттиқликни таъмин этади. Намликнинг бу кўрсаткичини тупроқнинг физик етилганлиги дейилади.\nФизик етилган тупроқнинг намлиги пластиклик (нам ҳолатда ўз шаклини сақлаш) ҳолатининг энг қуйи даражасига яқин туради. Бу пайтда ҳайдалган тупроқ яхши увоқланади, ерни ишлаш учун кетадиган меҳнат сарфи камаяди ва энг чидамли агрегатлар ҳосил бўлади. Олинган кўпгина маълумотларнинг кўрсатишича, типик бўз тупроқларда ҳайдалма қатлам пластиклигининг қуйи чегараси 17-19% ни ташкил этади, структура ҳосил бўлиш намлиги эса 19-20% ўртасида ўзгариб туради. Саҳро зонасининг суғориладиган ўтлоқи воҳа тупроқларида эса пластикликнинг қуйи чегараси механик таркибга кўра 15-19% ни ташкил этса, структура ҳосил бўлиш намлиги эса 17-21% ўртасида бўлади. Ҳуллас, оптимал намлик кўрсаткичи тупроқнинг механик таркибига кўра дала нам сиғимининг (ДНС) 65-75% ни ташкил этади. Тупроқ структурали ҳолатини тиклашнинг асосий йулларидан бири уни чиринди моддалар билан бойитишдир. Тупроқ чириндиси таркибидаги турли органик кислота (гумин, фульво ва бошқа) лар тупроқ заррачаларини бир-бирига елимловчи модда ролини ўйнайди. Агарда чиринди кислоталари кальций, магний, қисман темир ёки алюминий тузлари ҳолида тупроқ заррачаларини ёпиштирса, бундай ҳолда ҳақиқий сувга чидамли ва ғовак структуралар вужудга келади. Тупроқ чириндисини кўпайтириш учун унга кўп миқдорда гўнг солиш керак.\nТупроқ структурасини тиклаш унинг кимёвий хусусиятини яхшилаш билан ҳам амалга оширилади. Шўртоб ёки подзол тупроқлар бунга мисол бўлиши мумкин. Бундай тупроқларнинг сингдириш комплексида водород, натрий бўлиб, бундай элементлар иштирокида нордон ёки ишқорий муҳит пайдо бўлишидан ташқари сувга жуда чидамсиз структура ҳосил бўлади. Шунинг учун ҳам бундай тупроқларнинг структурали ҳолатини яхшилаш мақсадида ерга оҳак ёки гипс солинади. Бу тузлар таркибидаги икки валентли кальций тупроқнинг сингдириш комплексидаги бир валентли элементлар ўрнини олади. Бу жараённинг бир неча бор қайтарилиши нордон ва шўртоб тупроқларнинг структурали ҳолатини яхшилайди.\nТупроқни структурали қилишнинг яна бир муҳим тадбири шу зона эҳтиёжларини ҳисобга олган ҳолда ўтдалали алмашлаб экишни жорий этишдир. Шу мақсадни назарда тутиб, ҳар қайси зона шароитига тўғри келадиган кўп йиллик дуккакдош ўтлар (беда, йўнгичка) ва бир йиллик ўтлар (арпа, буғдой, маккажўхори, оқ жўхори ва бошқаларни) алмашлаб экилади. Кўп йиллик ўтлар серилдиз бўлганлигидан ерда чиринди ҳосил қилувчи органик колдиқ тўпланади ва тупроқнинг устки қатламида сувга чидамли донадор структура ҳосил бўлади.\nЎрта Осиё хўжаликларида тўпланган ҳамда илмий-текшириш ташкилотларининг дала шароитида олиб борган кўп йиллик тажрибаларининг якунлари қуйидаги хулосага олиб келди:\n1) кўп йиллик ўт экинлари (айниқса беда) экиш ҳамда ерларга гўнг солиш тупроқ структурасини яхшилайди;\n2) ўтлар ҳайдалгандан кейин пахта экишнинг биринчи йилидаёқ ҳар хил тур ва типдаги тупроқларда сувга чидамли макроагрегатларнинг миқдори кўпаяди ва пахта ҳосили ошади;\n3) ўтлар ҳайдалгандан кейин экин экишнинг иккинчи йилидаёқ тупроқнинг макроструктураси тез ва кескин ёмонлашади;\n4) сурункасига минерал ўғитлар билан ишланганда тупроқнинг структурали ҳолати деярли яхшиланмайди.\nСтруктурани тиклашда термик омилнинг ҳам роли катта. Структуранинг вужудга келишида ҳарорат ва сув асосий омил ҳисобланади. Бу жараён таъсирини қуйидагича тушунтириш мумкин: Совуқ кунлар бошланишидан олдин ёққан ёғин сувлари ёки суғориш сувлари тупроқ кавакларига кириб, уларни тўлдиришлари мумкин: ҳароратнинг кескин пасайиб кетиши туфайли бу сувлар музлайди, музлаш сув хажмини кенгайтиради. Натижада тупроқ тешикчаларида қўшимча катта куч вужудга келади. Бу ҳодиса ўз навбатида механик заррача ва агрегатларнинг бир-бирига янада катта куч билан сиқилишига олиб келади. Кунлар исиши билан тешикчалардаги музлар эрийди. Тупроқнинг етилганлиги, унинг бирмунча донадор (маҳаллий тилда «қўзилаган») лиги сезилади. Кеч кузда бериладиган «яхоб» сувлар ана шу мақсадни кўзда тутади. Лекин ҳамма вақт ҳам музлаш структура ҳосил қилавермайди. Музлаш жараёни ҳарорати анча паст ва ўта намланган тупроқларда структура ҳосил қилмайди, балки уни бузади.\nМаълумотлардан маълум бўлдики, тупроқ структурасининг бузилишига сабаб бўлувчи омиллар кўп бўлганидек уни тиклашга қаратилган усуллар ҳам хилма-хилдир. Хозирги вактда шу нарса исботландики, структурали тупроқларда сув, ҳаво, термик ҳамда озиқ режимлари маданий ўсимликлар учун етарли ва қулай шаклда бўлади. Структурали тупроқ маданий тупроқ ҳисобланади.\nШуни қатъий таъкидлаш керакки, структурани тиклашнинг бош масаласи тупроқда чириндининг тўпланишидир.\nМанба: С.А. Азимбоев (2006). Деҳқончилик, тупроқшунослик ва агрокимё асослари


Мирзахонов Муҳаммадкарим Маматхонович\n1956-йилда Фарғона вилояти Марғилон шаҳрида туғилган. Миллати-ўзбек. Маълумоти-олий. 1991 й. Тошкент тўқимачилик ва енгил саноат институтини тамомлаган.\nЛаборатория мақсад ва вазифалари:\nТабиий, кимёвий ва аралаш толалар ишлаб чиқариш ҳамда қайта ишлаш соҳасида илмий изланишлар олиб бориш, изланишлар натижалари бўйича мақолалар тайёрлаш ва чоп этдириш. Шу соҳада яратилган янги ишланмаларга патентлар олиш;\nТабиий, кимёвий ва аралаш толалар ишлаб чиқариш ҳамда қайта ишлаш соҳасида маҳаллий ва халқаро илмий-техник конференцияларда қатнашиш (ташкил этиш);\nТабиий, кимёвий ва аралаш толалар ишлаб чиқариш ҳамда қайта ишлаш соҳасида илмий-амалий ва инновацион лойиҳалар тайёрлаш ҳамда амалга ошириш учун тақдим этиш. Соҳа бўйича барча лойиҳаларни амалга оширишда фаол иштирок этиш;\nТабиий ва кимёвий толалар ишлаб чиқарувчи ва қайта ишловчи корхоналарга янги рақобатбардош ускуналар, технологиялар бўйича таклифлар киритиш ва ишлаб чиқаришга жорий этишда малакали ёрдам кўрсатиш. Барча турдаги тўқув дастгоҳлари учун белгиланган кўрсаткичлар бўйича янги турдаги газламалар яратишда ва ишлаб чиқаришга жорий этишда амалий ёрдам кўрсатиш;\nЕнгил саноат корхоналари дастгоҳ ва ускуналарини техник экспертизадан ўтказиш ҳамда хулосалар беришда бевосита иштирок этиш;\nЕнгил саноат корхона ва ташкилотларига янги техника ва технологиялар ҳақида маълумотлар етказиб бериш, ҳамда жорий этишда малакали ёрдам кўрсатиш;\nБарча турдаги газламалар бўйича тақдим этиладиган намуналарни тахлил қилиш ва хом ашё сарфини ҳам ҳисобга олган холда тўлиқ техник ҳисобини тайёрлаш;\nТўқимачилик корхоналари технологик тизимларини тахлил қилиш, барча турдаги газламалар учун технологик тизимлар танлаш ва тизимдаги барча ускуналар учун технологик кўрсаткичларни ишлаб чиқиш;\nТўқимачилик корхоналарида илмий изланишлар олиб боришда ва рационализаторлик таклифларини амалга оширишда малакали ёрдам кўрсатиш;\nТабиий, кимёвий ва аралаш толалар ишлаб чиқарувчи ҳамда қайта ишловчи корхоналар билан амалий-илмий ёрдам кўрсатиш бўйича шартномалар тузиш ва ўз вақтида бажариш.


Донецкда асир олинган украиналик ҳарбийлар масхараланди\nДонецкда сазойи қилинган украиналик ҳарбийлар.\n24 август куни Донецкда россияпараст айирмачилар Киевдаги мустақиллик парадини масхара қилиб, асир олган украиналик ҳарбийлар “парад”ини ўтказишди.\nВоқеани кузатган мухбирларга кўра, томошага йиғилган донецкликлар сазойи қилинган украин ҳарбийларига қарата: “Фашистлар!” деб қичқирганлар, уларга чиқинди, бўш сувидишларни отишган. Асир ҳарбийлар эса бошларини эгиб, улар олдидан ўтиб боришган.\nHuman Rights Watch инсон ҳуқуқларини ҳимоя қилиш халқаро ташкилотининг директор ўринбосари Рейчел Денбер Twitter микроблогидаги ўз саҳифасида бу тадбир маҳбусларга нисбатан “таҳқирли муносабат”ни акс эттиришини ва бу Женева конвенциясини бузиш эканини билдирди.\nКеча Киевда Украина президенти Петро Порошенко раҳбарлигида танкларга қарши қуроллар, зирҳли машиналар ва бошқа ҳарбий техника намойиш қилинмиш парад ўтказилганди. “Майдон”га йиғилган минглаб фуқаро олдида чиқиш қилган Порошенко ҳукумат 2015-2017 йилларда мамлакат армиясини қайта қуроллантириш учун уч миллиард АҚШ доллари сарфлашини эълон қилганди. Шарқий вилоятларда айирмачиларга қарши кураш олиб борилаётган Украинада, мамлакат Мудофаа вазирлиги маълумотига кўра, армиянинг бир йиллик бюджети 1,5 миллиард долларни ташкил этади.


Азизбек Турғунбоев – 14-тур рамзий термасида! - PFС "Navbahor"\nАзизбек Турғунбоев – 14-тур рамзий термасида!\nЮртимиздаги спортга ихтисослашган сайтлар томонидан Coca–Cola Суперлига 14-тур баҳсларининг рамзий терма жамоаси ва лауреатлари аниқланди. Биз учун қувончлиси, мазкур турнинг рамзий терма жамоалари таркибидан жамоамизнинг маҳоратли ярим ҳимоячиси Азизбек Турғунбоев ҳам жой олди.\nХабарингиз бор, 1 сентябрь куни бўлиб ўтган Сoca Cola Суперлиганинг 14-туридан ўрин олган баҳсда “Навбаҳор” ўз майдонида амалдаги мамлакат чемпиони ҳамда айни пайтдаги турнир жадвали пешқадами “Пахтакор”ни қабул қилиб, 1:1 ҳисобидаги дурангга имзо чекканди.\nЎша ўйиннинг 12-дақиқасида “Пахтакор” ҳужумчиси Игорь Сергеев ҳисобни очган бўлса, "лочинлар" ярим ҳимоячиси Азизбек Турғунбоев 72-дақиқада пойтахтликлар дарвозасини аниқ нишонга олиб, ҳисобни тенглаштирганди.\nШу боис, мамлакатимизда ўз нуфузига эга бўлган championat.asia ва SPORTS.UZ сайтлари ижодкорлари Азизбек Турғунбоевга Coca Cola Суперлига 14-турнинг рамзий терма жамоасидан жой ажратишди.\nChampionat.asia сайтининг 14-тур рамзий терма жамоасининг тўлиқ кўриниши қуйидагича:\nSPORTS.UZ сайтининг рамзий терма жамоаси тўлиқ кўриниши эса шундай кўринишда:\nБиз ушбу муваффақият билан Азизбек Турғунбоевни табриклаб, унга кейинги баҳсларда ҳам ўзининг чиройли ўйинлари ҳамда голлари билан жамоамизнинг зафарларига муносиб ҳиссасини қўшиши, рамзий терма жамоалар сафидан ўрин олишига тилакдошмиз.


2017 ЙИЛДА ИЖТИМОИЙ СОҲА ҚАНДАЙ МОЛИЯЛАШТИРИЛАДИ?.. - Ўзбекистон овози газетаси\nБюджет даромадлари тўлиқ шаклланиши, харажатлари тўғри йўналтирилиши мамлакат тараққиёти, аҳоли фаровонлиги ортиб боришида муҳим ўрин тутади. Шунинг учун давлатимизда бюджет ва унинг ижросига жиддий эътибор қаратиб келинади.\nДавлат бюджети даромадлари шаклланиши, унинг харажатлари молиялаштирилиши анча мураккаб жараёнлигини ҳаммамиз яхши биламиз. Бунда бюджет ва унинг ижроси билан боғлиқ ҳар бир масалани чуқур таҳлил қилиш, хато-камчиликларни вақтни ўтказмасдан бартараф этиш чораларини кўриш катта аҳамиятга эга.\nОлий Мажлис Қонунчилик палатасида Ўзбекистон ХДП фракциясининг навбатдаги йиғилиши бўлиб ўтди. Депутатлар «2017 йил учун Ўзбекистон Республикаси Бюджетномаси, шунингдек, асосий макроиқтисодий кўрсаткичлар прогнози, Давлат бюджети ва давлат мақсадли жамғармалари бюджетларининг лойиҳалари, солиқ ва бюджет сиёсатининг асосий йўналишлари тўғрисида»ги масалани қизғин муҳокама этишди.\nУшбу масала юзасидан Молия вазирининг ўринбосари Мубин Мирзаев ахборот берди. Таъкидландики, 2017 йилда мамлакатимизда ялпи ички маҳсулот 7,8 фоизга, саноат маҳсулотлари ишлаб чиқариш 6,9, қишлоқ хўжалиги 6,2 фоизга ўсиши назарда тутилмоқда.\nКелгуси йилги Давлат бюджетининг ўзига хос хусусиятларидан бири шундаки, у биринчи навбатда, аҳоли фаровонлиги ва турмуш даражасини янада оширишга қаратилган. 2017 йилда Давлат бюджетида асосий эътибор ижтимоий соҳани ривожлантиришга, яъни таълим, соғлиқни сақлаш, аҳолини мақсадли ижтимоий қўллаб-қувватлаш, иш хақи, пенсия, стипендия ва нафақалар ҳамда бошқа биринчи даражали тўловларни ўз вақтида молиялаштиришга йўналтирилган. Бу, ўз навбатида, аҳоли реал даромадларининг ўсиши, шу орқали турмуш даражаси ва харид қобилиятининг янада ошишига хизмат қилади.\nАҳад АҲМЕДОВ, Олий Мажлис Қонунчилик палатаси депутати, ЎзХДП фракцияси аъзоси:\n— Биламизки, бюджет давлат олдидаги вазифаларни молиявий таъминлаш мақсадида пул маблағларининг жамғарилиши ва сарф қилинишидир. Бюджет сиёсати эса мамлакатда макроиқтисодий барқарорлик, бюджет тизимидаги мувозанатни сақлаган ҳолда, давлат тасарруфидаги маблағларни келгусида унинг молиявий имкониятларини ошириш мақсадида ўта самарадорлик билан ишлатиш, демакдир.\nАйтиш керакки, Давлат бюджетида йилдан-йилга ижтимоий соҳага ажратилаётган маблағларнинг улуши ошириб борилмоқда. 2016 йилда ижтимоий соҳага ажратилган маблағлар бюджет харажатларининг 59,2 фоизини ташкил этган бўлса, бу кўрсаткич 2017 йилда 59,7 фоизгача кўпайтирилиши белгиланган.\nТаълим харажатлари эса ўтган йилга нисбатан 18,0 фоизга ўсиб, ялпи ички маҳсулотга нисбатан 6,9 фоизни ташкил этади. Демак, Давлат бюджетидан мазкур соҳага ажратилаётган салмоқли маблағлар таълим-тарбия масканларида билим олиш шароити ва имкониятларини яхшилаш учун кенг йўл очади.\nСаҳобиддин АРЗИҚУЛОВ, Олий Мажлис Қонунчилик палатаси депутати, ЎзХДП фракцияси аъзоси:\n— Фракциямиз Давлат бюджети ижросида мамлакатимизда ижтимоий соҳани янада ривожлантириш, аҳолининг даромадлари ва турмуш даражасини муттасил ошириб бориш масалалари доимий эътиборда бўлаётганини қайд этади. Жумладан, келгуси йил учун таклиф этилаётган лойиҳада соғлиқни сақлаш харажатлари ялпи ички маҳсулотга нисбатан 3,0 фоизни ташкил этиши белгиланган. Мазкур тизимни ислоҳ қилиш ва аҳолига сифатли тиббий хизмат кўрсатиш юзасидан қабул қилинган дастурлар молиялаштирилишини таъминлаш ишлари изчил ва тизимли асосда давом эттирилмоқда. Биз бундай ёндашувни муҳим, деб биламиз ҳамда уни қўллаб-қувватлаймиз. Чунки аҳолининг соғлиғини сақлаш, соғлом авлодни вояга етказиш учун шароит яратиб берилиши Ўзбекистон Халқ демократик партияси дастурий мақсадларига тўла мос келади.\nДавлат мақсадли жамғармалари, жумладан, бюджетдан ташқари Пенсия жамғармаси, Республика йўл жамғармаси, Молия вазирлиги ҳузуридаги бюджетдан ташқари Умумтаълим мактаблари, касб-ҳунар коллежлари, академик лицейлар ва тиббиёт муассасаларини реконструкция қилиш, мукаммал таъмирлаш ва жиҳозлаш жамғармаси, Олий ўқув юртларининг моддий-техника базасини ривожлантириш жамғармаси, Суғориладиган ерларнинг мелиоратив ҳолатини яхшилаш жамғармаси, Давлат мулкини хусусийлаштиришдан тушган маблағлар жамғармаси ҳамда Бандликка кўмаклашиш давлат жамғармаларининг даромадлари аниқ ҳисоб-китобларга асосан етарли манбаа билан таъминлаши белгилангани депутатлар томонидан алоҳида қайд этилди.\nХалқ демократик партияси фракцияси аъзолари Давлат бюджети лойиҳасида белгиланган асосий кўрсаткичлар аҳолини ижтимоий ҳимоялаш масалаларига эътибор йил сайин ортиб бораётганининг яққол ифодаси эканини таъкидлашди.\nШуларни инобатга олиб, Ўзбекистон ХДП фракцияси 2017 йил учун Ўзбекистон Республикаси Бюджетномаси, шунингдек, асосий макроиқтисодий кўрсаткичлар прогнози, Давлат бюджети ва давлат мақсадли жамғармалари бюджетларининг лойиҳалари, солиқ ва бюджет сиёсатининг асосий йўналишларини қўллаб-қувватлашини билдирди. Давлат бюджетининг харажатлари самарали ва мақсадли олиб борилишини таъминлашда мутасадди вазирликлар ҳамда идоралар, ҳокимликлар масъулиятини янада ошириш бўйича таклифлар билдирилди.\nЙиғилишда, шунингдек, 2017 йилга мўлжалланган аҳоли бандлиги Дастури лойиҳаси ҳам кўриб чиқилди.\nМеҳнат вазирининг биринчи ўринбосари Баҳодир Низомовнинг қайд этишича, мазкур Дастур янги объектларни ишга тушириш, фаолият юритаётган ишлаб чиқариш қувватларидан тўлақонли фойдаланиш, саноат, хизмат кўрсатиш ва сервис соҳаси ҳамда кичик бизнесни ривожлантириш, ижтимоий инфратузилма, коммуникация, уй-жой қурилиш ҳажмини кенгайтириш ҳисобига аҳоли бандлигини таъминлашга йўналтирилган. Унга кўра, келгуси йилда 994,7 минг киши ишга жойлаштирилиши кўзда тутилган.\nХайрулла РЎЗМЕТОВ, Олий Мажлис Қонунчилик палатаси депутати, ЎзХДП фракцияси аъзоси:\n— Бозор иқтисодиёти шароитида аҳолини манзилли ижтимоий ҳимоя қилиш долзарб масала ҳисобланади. Бу вазифани ҳал этишда янги иш ўринлари очиш, аҳолига барқарор даромад манбаини яратиш муҳим аҳамиятга эга.\nТаъкидлаш жоизки, Дастур лойиҳасида ижтимоий ҳимояга муҳтож фуқаролар бандлигини таъминлашга ҳам алоҳида эътибор қаратилган.\nМасалан, банд бўлмаган аҳоли ва ишсизларга, биринчи навбатда ёшларга, хотин-қизларга, имконияти чекланган шахсларга касб-ҳунарга қайта тайёрлаш ва ишга жойлаштириш хизматлари кўрсатилиши белгиланган. Бунинг учун Тошкент ва Самарқанд шаҳарларидаги Касб-ҳунарга ўқитиш марказларининг имкониятлари ишга солинади. Ушбу марказларда ҳамда базавий касб-ҳунар коллежларида ишсиз фуқаролар машинасозлик, электротехника, автомобилларга техник хизмат кўрсатиш йўналишларида касб-ҳунарга қайта ўқитилади ва малакаси оширилади.\nШу маънода олиб қарасак, Дастур лойиҳаси партиямиз дастурий мақсадлари, электорат манфаатлари ҳимоясига хизмат қилади.\nЗулайҳо АКРАМОВА, Олий Мажлис Қонунчилик палатаси депутати, ЎзХДП фракцияси аъзоси:\n— Дастур доирасида ташкил этиладиган янги иш ўринлари ҳамда бўш ва захира қилинадиган иш ўринларига 508,8 мингдан ортиқ касб-ҳунар коллежлари ва олий таълим муассасалари битирувчиларини жойлаштириш кўзда тутилмоқда. Муҳим томони шундаки, Дастур лойиҳасида коллеж битирувчиларини иш билан таъминлашнинг янги услубларини қўллаш масалалари алоҳида акс этган. Хусусан, коллежларнинг ўқув жараёнига ишга жойлашиш ва ўз ишини очиш масалалари бўйича иккита ўқув-амалий курсини киритиш, интернет тармоғида «Ўз ишингни ярат» махсус порталини очиш, коллеж ва лицейларда меҳнат бозорида талаб этилаётган касблар ва мутахассисликлар ҳақида маълумотларнинг намойишини ташкил этиш каби вазифалар белгиланмоқда.\nБуларнинг барчаси таълим муассасаларини битираётган ёшларни эгаллаган мутахассисликларига мувофиқ иш билан таъминлашда, фарзандларимизнинг ҳаётда ўз ўрнига эга бўлишида муҳим аҳамият касб этади, деб ўйлайман.\nАтрофлича муҳокамалардан сўнг, Ўзбекистон ХДП фракцияси аъзолари партиянинг ғоявий мақсадлари ва Сайловолди дастуридан келиб чиқиб, 2017 йилда аҳоли бандлигини таъминлаш Дастури лойиҳасини қўллаб-қувватлашди.


Амалдаги чемпион иккинчи, нонушта натижага таъсир қилди. Самарқанддаги марафон қандай ўтди?\nСамарқандда иккинчи марта анъанавий «Samarkand Half Marathon» яриммарафони ўтказилди. Тантанали руҳда ўтказилган мусобақада амалда энг тажрибали спортчи сифатида қатнашган олимпиада ўйинлари иштирокчиси Андрей Петров ғолиб бўлди.\nАндрей Петров маррага биринчи бўлиб кириб келмоқда.\nМарафоннинг очилиш маросимида Самарқанд вилоят ҳокими Эркинжон Турдимов барча иштирокчиларни табриклаб, нутқ сўзлади. Охирги вақтларда Самарқандда байрамона тадбирлар кўп бўлмоқда ва шу сабаб ташкилотчилик юқори даражада бўлди. Ахир Самарқанд туристик тадбирлар ўтказишда тобора тажрибали бўлиб бормоқда.\nБиргина 18 октябрдаги Самарқанд кунида кўплаб туристик объектлар очилди ва ўшанда ҳам худди яриммарафонда бўлгани каби ташкилотчилик ишлари Туризм қўмитаси вакиллари билан ҳамкорликда амалга оширилганди. Пандемия қачондир тугайди ва ҳаёт ўз изига қайта бошлаганда бундай ишлар ўз самарасини бериб, Самарқандга сайёҳлар оқими янада ошади. Шу ўринда таъкидлаш керак, пандемиягача Самарқанд сайёҳлар ташрифи бўйича янгидан-янги рекордларни янгилаб келаётганди. Бироқ коронавирус тўлқини иқтисодий тармоқлардан, энг аввало, туризмга жиддий таъсир кўрсатди. Бироқ кейинчалик ҳам сайёҳлар Самарқанд иқтисодиётида катта ўрин тутишини инобатга олсак, пандемия вақтида ҳам туристик салоҳиятга эътибор берилаётгани, шубҳасиз, ўз самарасини беради.\n«Тоғда шуғуллангандик, самарасини берди...»\nАндрей Петров. Марафон ғолиби\nЮқорида айтганимиздек, Самарқанд яриммарафонида 1986 йилда туғилган тошкентлик Андрей Петров ғолиб бўлди. Олимпиада ўйинлари иштирокчиси бўлган таниқли спортчи уч карра Осиё чемпионатлари совриндори бўлган. Петров биз билан суҳбатда ғалабани қўлга киритиш осон бўлмаганини айтди ва Дукентдаги тайёргарлик ўз самарасини берганини таъкидлади. Тошкент вилоятидаги Дукент дарёбўйи ҳудуди тоғли жой ҳисобланади. Самарқанд марафонида ҳам тепалик, пастликлар кўп ва бундай ҳолатларда тоғли ҳудуддаги машқлар асқотади.\nАндрейдан югуриш билан шуғулланиш қанчалик фойдали эканини сўраганимизда, у тўғрисини айтди: «Профессионал югуриш билан шуғулланиш одамнинг танасига қийинчилик туғдиради. Шу сабаб энг яхшиси – ҳаваскор югуриш. Шунчаки югуринг ва саломат бўлинг».\nМарафон ғолиби финишда ўзини жуда хотиржам тутганини изоҳлар экан, ғолибликни нишонлаш рақибларига таъсир қилмаслиги кераклигини айтди: «Ахир улар менинг дўстларим, биз бирга шуғулланамиз. Рақибни ҳар қандай ҳолатда ҳурмат қилиш керак, ғалабада ҳам, мағлубиятда ҳам», дейди Андрей Петров.\n«Нонушта ёқмади шекилли, 5-километрда бироз ютқаздим».\nШоҳруҳ Давлатов. Иккинчи ўрин соҳиби, ўтган йилги чемпион.\nМарафон якунлангач, Самарқанд яриммарафонининг ўтган йилги ғолиби Шоҳруҳ Давлатов билан ҳам суҳбатлашдик. Сурхондарё енгил атлетика мактаби вакили ғолиб бўлолмаганига қарамай, ўз натижасини яхшилаганидан мамнунлигини таъкидлади. Шоҳруҳдан иккинчи ўринда қолганига нима таъсир қилгани ҳақида сўраганимизда, у спортча тил билан тушунтирди: «Марафонча югуришда фақат югуришнинг ўзи камлик қилади. Бунда аввало чидам керак, тактикани ҳам ишлата олиш лозим. Менда ҳаммаси яхши кетаётганди, лекин 5-километрда ошқозонимда бироз ноқулайлик сездим ва 200 метрча бой бердим. Балки нонушта ёқмагандир. Умуман олганда, хурсандман, чунки натижамни яхшиладим.\nШоҳруҳ Давлатов маррага иккинчи бўлиб кириб келмоқда.\nАндрей ака орамиздаги энг тажрибали спортчи. У кишига узоқ вақт рақобатчи йўқ эди ва охирги йилларда мен яхшигина рақобат қиляпман. Ўтган йил Самарқанд марафонида ғолиб бўлганман, яқинда ҳам Андрей акани 10 километрдаги мусобақада енгдим. Бугун эса у кучлилик қилди. Рақибимни табриклайман», деди Шоҳруҳ Давлатов.\nЭнг ёш совриндор\nСитора Қурбонова. Аёллар мусобақаси совриндори.\nҚизлар ўртасидаги мусобақада 2002 йилда туғилган фарғоналик Ситора Қурбонова ҳам совриндор бўлди. У 4-ўринни олди ва айтишича, шахсий натижасини нақ 7 дақиқага яхшилаган. Шу тариқа Ситора Самарқанд яриммарафонининг энг ёш совриндорига айланди.


Ҳар бир фуқаронинг муқаддас бурчи\nУнда сенаторлар, давлат ҳокимияти ва бошқаруви органлари раҳбарлари, маҳаллий Кенгашлар депутатлари, фуқароларнинг ўзини ўзи бошқариш органлари ҳамда жамоат ташкилотлари вакиллари қатнашди.\nҚайд этилганидек, мамлакатимиз хавфсизлигини, фуқароларнинг тинч ва осуда ҳаётини таъминлаш давлат сиёсатининг устувор йўналиши ҳисобланади. Мустақиллик йилларида жаҳондаги ҳамда минтақадаги вазиятни, хавфсизликка таҳдид солиши мумкин бўлган сабабларни чуқур таҳлил қилиш асосида юртимиз мудофаа соҳасининг ҳуқуқий асослари яратилди. “Мудофаа тўғрисида”ги, “Умумий ҳарбий мажбурият ва ҳарбий хизмат тўғрисида”ги қонунлар қабул қилинди, шунингдек, мамлакат суверенитетини, ҳудудий яхлитлигини, юртимиз тинчлигини мустаҳкамлашга қаратилган бир қатор бошқа норматив-ҳуқуқий ҳужжатлар ишлаб чиқилди.\nСенаторлар таъкидлаганидек, мамлакатимизда замон талаблари ва стандартларига жавоб берадиган, давлатимиз мустақиллиги, хавфсизлиги ҳамда ҳудудий яхлитлигининг, барқарор демократик тараққиётининг ишончли гарови бўлган Қуролли Кучларни шакллантириш борасида улкан ишлар бажарилди.\nАрмиямиз моҳияти, мазмуни ва ҳарбий имкониятлари ўзгарди. Фуқароларнинг ҳарбий хизматни ўташ тизими тубдан ислоҳ қилинди. Натижада ҳарбий хизматнинг нуфузи ошиб, мамлакатимиз мудофаа қобилияти янада мустаҳкамланди.\nТадбирда жамоат ташкилотлари, фуқароларнинг ўзини ўзи бошқариш органлари ҳамда фуқаролик жамиятининг бошқа институтлари томонидан мудофаа ишлари бошқармалари ва бўлимлари, ҳарбий қисмлар билан ҳамкорликда олиб борилаётган ишлар ҳам алоҳида айтиб ўтилди.\nСеминарда ёшларни ватанпарварлик руҳида, маънавий ҳамда жисмонан етук, мустақил фикрлайдиган, миллий ва умуминсоний қадриятларни ҳурмат қиладиган шахс сифатида тарбиялашда вакиллик органлари, давлат тузилмалари, ҳарбий қисмлар, жамоат ташкилотлари ҳамкорлигининг самарадорлигини ошириш юзасидан таклиф ҳамда тавсиялар билдирилди.\nМазкур рукндаги бошқа мақолалар: « Қишлоқ ва сув хўжалигини ривожлантиришда замонавий технологияларни жорий этишнинг ҳолати ва истиқболлари депутатлар эътиборида\tЎзбекистон ва Япония парламенти вакилларининг учрашуви »


17:30 / 11.10.2019 1044 pdf Ўқиш режими + -\nТўйлардаги дабдавозлик айни исрофдир! Динимизда исрофгарлик қаттиқ қораланган бўлиб, исроф қилиш ҳаромдир.\n«Исрофгарчиликка мутлақо йўл қўйма. Албатта, исрофчилар шайтонларнинг биродарлари бўлганлар. Шайтон эса, Роббига ўта ношукр бўлгандир» (Исро сураси, 26-27-оятлар).\nИсроф фақат ортиб қолган таомни ташлаб юборишнинг ўзигина эмас. Вақт, умр исрофи ҳам бор. Афсуски, вақтимизнинг қадрига етмаймиз, уни бефойда нарсалар билан совурамиз.\nОдамлар кимўзарга, мақтанишга дабдабали тўй қилишади. Мақтанчоқлик, одамлардан ўзини устун деб билиш ҳам оғир гуноҳдир.\n«Албатта, Аллоҳ ўзини юқори тутувчи ва одамлар устидан фахр қилувчиларни хуш кўрмас» (Нисо сураси, 36-оят).\nКишилар одамлар кўрсин учун тўйларда ортиқча харажат қилишади. Бу риёдир. Риё эса оғир гуноҳлардан. Биз “одамлар нима деркин?” деб эмас, балки “Аллоҳ нима дейди?”, “Шариатда бу борада нима дейилган?” деган ўй билан ҳаракат қилишимиз керак.\nКўпчилик тўй қиламан деб қарзга ботади. Ўзим эшитган бир ҳодисани айтиб берсам.\nБир хонадонда қиз узатилади. Ота қарздор бўлиб қолиб, уни узиш учун Россияга ишлагани кетаётганда, йўлда автоҳалокатга учраб вафот этади. Қиз онасига «Қаердан ҳам тўйим бўлди. Агар турмушга чиқмаганимда отам қарзга ботмаган ва пул топаман деб йўлда вафот этмаган бўлардилар» дея додлаб йиғлаяпти. Шунда онаси «Ундай дема қизим. Ҳеч бўлмаса, отанг тўйингни кўриб қолди-ку!» деяпти.\nАслида тарихга назар солсак, Пайғамбаримиз соллаллоҳу алайҳи васаллам икки олам сарвари бўла туриб, қизлари Фотима розияллоҳу анҳога жуда камтарона сеп бериб, тўйларини ҳам ихчам, содда тарзда ўтказганлар. Бу биз умматлари учун ибратдир!\nТўйга ишлатиладиган ортиқча маблағларга янги оила учун керакли маиший техникалар, китоблар олиб берсак, шу оқилона иш эмасми?! Бир соатга келиб кетадиган машина учун, артистлар учун фалон пул сарфламай, шу пулларни дунё ва охиратимизга фойдали нарсаларга ишлатсак, айни муддао бўларди. Агар уйимизда маиший техника буюмлари, китоблар етарли бўлса, у ҳолда қариндошимиз, қўшниларимиз орасида ночор, муҳтож, қорни тўйса хурсанд бўладиган, қийналиб кун кўраётган оилаларга эҳсон қилсак, ўша оила аъзолари қанчалик хурсанд бўлишини тасаввур қилиб кўрайлик! Ахир улар икки ёшнинг ҳақига ихлос билан дуо қилишади. Зеро, тўй куни хонадонимизга меҳмонларни таклиф қилишдан мақсад ҳам икки ёшнинг ҳақига улардан дуо олишдир.\nНикоҳ бу ибодат! Демак, никоҳ маросими Аллоҳ рози бўладиган тарзда ўтиши керак. Агар дастурхонга спиртли ичимликлар қўйилса, бир-бирига бегона бўлган эркак ва аёллар бирга рақс тушсалар, бунда тўйбошилар ҳам, келин-куёв ҳам, ўша рақсга тушувчилар ҳам, спиртли ичимликларни олиб келганлар, ичганлар, ичувчилар билан бирга ўтирганлар баробар гуноҳкор бўлишади.\nЯна бир муҳим жиҳатни айтиб ўтсак. Тўй зиёфатига имкон борича ночор, етим, камбағал кишиларни чақириб, кўпроқ улардан дуо олишга ҳаракат қилсак, биз ташкил этган зиёфат энг яхши зиёфат ҳисобланади. Чунки, Пайғамбаримиз соллаллоҳу алайҳи васаллам «Албатта, зиёфатларнинг энг ёмони бойлар (қорни тўқлар) таклиф этилиб, камбағаллар ман этилган зиёфатдир» деганлар.\nАллоҳ таоло никоҳ маросимларини Ўзи рози бўладиган тарзда ўтказишимизни насиб этиб, қурилаётган оилалар бахтиёр, саодатли оилалардан бўлишини насиб айласин!\nИброхим. 20:38 / 12.10.2019\nМаколада ёритилган туй маросимлари хакикатдан исрофгарчиликка йул куйилади.Биз хаммамиз бу иллатларни йук килиш учун , бирга кураш олиб боришимиз керак.\n15:45 / 11.10.2019 1447\n07:10 / 12.10.2019 768\n188 18:00 / 15.11.2020\n391 15:00 / 18.05.2020\n401 07:10 / 17.08.2019\n1845 08:00 / 16.01.2020


16:40 / 15 март 2768 pdf Ўқиш режими + -\nБилинг! Чиндан ҳам инсонда кўп ахлоқ ва сифатлар мавжуд, лекин гуноҳларнинг манбаи тўрт сифат билан чегараланади:\nБиринчи сифат – ҳукмронлик сифатлари. Булардан кибрланиш, фахрланиш, мақтов ва сано, иззат ва олийлик, шу кабиларни талаб қилишни севиш вужудга келади. Бу инсонни ҳалок этгувчи гуноҳлардир. Баъзи инсонлар бу гуноҳлардан ғафлатда бўладилар ва уларни гуноҳ деб ҳисобламайдилар.\nИккичи сифат – шайтоний сифатлар. Бундан ҳасад, ёмон кўриш, ҳийла, алдаш, макр, фирибгарлик, мунофиқлик ва фасод-порахўрликка буюриш кабилар тарқалади.\nУчинчи сифат – ҳайвоний сифатлар. Бундан ёмонлик, қорин ва фарж (жинсий аъзо) шаҳвати майлини қондириш вужудга келади. Бунинг орқасидан зино, бесоқолбозлик, ўғрилик келиб чиқади. Майл-истак йўлида мол-мулкни совуради.\nТўртинчи сифат – йиртқичлик сифати. Бундан ғазаб, нафрат, одамларни ўлдириш ва уруш билан ҳужум қилиш, мол-мулкни босиб олиш келиб чиқади. Табиатда бу сифатларнинг даражаси мавжуд.\nҲайвоний сифат биринчи ғолиб бўлади. Сўнг унга йиртқичлик сифати эргашади. Агар бу иккиси жамланса, иккиси макр, алдаш, ҳийла каби шайтоний сифатларда ақлни ишлатади. Сўнгра ҳукмронлик сифати ғолиб бўлади.\nБулар гуноҳларнинг оналари ва манбаларидир. Сўнг бу манбалардан куфр, бидъат, нифоқ, ёмонликни беркитиш каби гуноҳлар отилиб, аъзои бадан ва қалбга ўтади. Бу гуноҳларнинг баъзиси кўзда, баъзиси эшитишда, айримлари тилда, бошқа бири қорин ва жинсий аъзода, баъзилари икки қўл ва икки оёқда, айримлари инсоннинг ҳамма жойида бўлади. Буларни батафсил айтишга ҳожат йўқ. Чунки улар очиқ ва равшан, барчага маълум. Сўнг гуноҳлар одамлар ҳуқуқларига, банда билан Парвардигори ўртасидаги ҳуқуқларга тааллуқли нарсаларга бўлинади.\nБандалар ҳуқуқларига тааллуқли нарсалардаги иш анча қаттиқ. Банда билан Парвардигори ўртасидаги авф (кечириш) умидлироқ ва яқинроқдир. Аммо Аллоҳ билан банда ўртасидаги гуноҳ ширк бўладиган бўлса, бу кечирилмас гуноҳдир. (Яъни, бир инсон шикр гуноҳи билан вафот этса, наъузу биллаҳи мин залика, уни Аллоҳ мағфират этмайди. Аммо ўлимидан олдин ширкдан тавба қилиб, Исломни маҳкам тутса, иншааллоҳу таоло, уни мағфират этади.) Аллоҳ Фурқон сурасининг 70-оятида марҳамат қилиб айтади: “Кимда-ким тавба этса, иймонга келса ва солиҳ амал этса, бас, Аллоҳ таоло ана шуларнинг ёмонликларини яхшиликка айлантиради. Аллоҳ таоло кечирувчи ва раҳмли Зот”.\nОиша розийаллоҳу анҳо айтишларича, Расулуллоҳ соллаллоҳу алайҳи васаллам дедилар: “Аллоҳ таоло ҳузуридаги девонлар учтадир: Аллоҳ эътибор бермайдиган девон, Аллоҳ таоло ундан бирон-бир нарсани тарк этмайдиган девон, Аллоҳ таоло ҳеч бир кечирмайдиган девон”.\nАллоҳ таоло ҳеч бир кечирмайдиган девон – бу Аллоҳ Ўзи хабар бериб айтган қуйидаги оятдадир: “Албатта кимда-ким Аллоҳга шикр келтирса, бас, Аллоҳ унга жаннатни ҳаром этади” (Моида сураси, 72-оят).\nАллоҳ таоло ҳеч бир нарсага аҳамият бермайдиган девон – бу банданинг ўзи билан Аллоҳ ўртасида ўзига зулм этишидир, Аллоҳ таоло уни авф этади. Агар хоҳласа, кечиб юборади.\nАллоҳ таоло унда бирон-бир нарсани тарк этмайдиган девон – бу бандалар бир-бирларига зулм қилишади. Бас, қасос иложсиз мавжуддир.\nБошқа бир бўлиш\nБилинг! Чиндан ҳам гуноҳлар сағира ва кабирага бўлинади. Бу тўғрида ихтилофлар кўп бўлган. Кабираларнинг сони ҳақида турли ҳадислар мавжуд. Кабира (улкан) гуноҳларнинг сони тўғрисидаги саҳиҳ ҳадислар бешта.\n1. Абу Ҳурайра розийаллоҳу анҳудан ривоят этилган ҳадисда Пайғамбар алайҳиссалом марҳамат қилиб айтдилар: “Етти катта ҳалок этувчи гуноҳлардан четланинглар”. Саҳобаи киромлар сўрашди: “Нима улар?” Расули акрам соллаллоҳу алайҳи васаллам жавоб бериб айтдилар: “Аллоҳга ширк келтириш, сеҳр қилиш, Аллоҳ ҳаром этган нафсни беҳақ ўлдириш, рибохўрлик, етим молини ейиш, душман ҳужум этганда қочиш, пок, мўмина, ҳеч нарсадан бехабар аёлларни (ноўрин сўзлар билан) бўҳтон қилиш, иснодда қолдириш (масалан, жалаб, ғар каби сўзлар билан)”. Имом Бухорий, Муслим, Абу Довуд, Молик ривоятлари.\n2. Абдуллоҳ ибн Масъуд розийаллоҳу анҳудан ривоят этилган ҳадисда Пайғамбар алайҳиссалом гуноҳи кабира тўғрисида сўралдилар. Ул зот жавоб бериб айтдилар: “Аллоҳ таолога бир нарсани тенг этишинг. У сенинг Холиқинг”. Сўрашди: “Яна қайси?” Расулулоҳ соллаллоҳу алайҳи васаллам айтдилар: “Сен билан таомланишидан қўрқиб болангни ўлдиришинг”. Сўрашди: “Яна қайси?” Расулуллоҳ алайҳиссалом айтдилар: “Қўшнингнинг хотини билан зинода бўлишинг”. Имом Бухорий, Муслим, Абу Довуд, Термизий, Насаий, Ибн Ҳанбал ривоятлари.\n3. Абдуллоҳ ибн Умар розийаллоҳу анҳудан ривоят этилган ҳадисда Пайғамбар алайҳиссалом марҳамат қилиб айтдилар: “Қуйидагилар улкан гуноҳлардир: Аллоҳ таолога ширк келтириш, ота-онага оқ бўлиш”. Имом Бухорий, Муслим, Термизий, Насаий, Даромий, Ибн Ҳанбал ривоятлари.\n4. Пайғамбар алайҳиссалом айтдилар: “Сизларга энг улкан гуноҳ ҳақида хабар берайми? Ёлғон сўз ёки ёлғон гувоҳлик бериш”. Имом Бухорий, Муслим, Абу Довуд, Термизий, Ибн Ҳанбал ривоятлари.\n5. Абу Бакрадан ривоят этилган ҳадисда Пайғамбар алайҳиссалом ҳузурларида гуноҳи кабиралар зикр этилди ёки ул зотдан шу ҳақда сўралди. Пайғамбар алайҳиссалом айтдилар: “Аллоҳга ширк келтириш, ота-онага оқ бўлиш, – Пайғамбар соллаллоҳу алайҳи васаллам ёнбошлаб ўтирган эдилар, тўғриланиб ўтирдилар, – огоҳ бўлинглар, ёлғон сўз ва ёлғон гувоҳлик”. “Пайғамбар алайҳиссалом бу сўзни такрорлайвердиларки, ҳатто биз айтдик: “Расулуллоҳ, шоядки, бу сўзни айтишдан тўхтасайдилар”. Имом Бухорий, Муслим, Абу Довуд, Термизий, Насаий, Даромий, Ибн Ҳанбал ривоятлари.\nГуноҳи кабиралар ҳақида уламолар турли ихтилофларга боришган. Кабира гуноҳлар тўғрисидаги ҳадислар уларнинг ададига далолат этмайди. Шариат соҳиби инсонлар гуноҳи кабиралардан қўрқишлари мақсадида уларнинг ададини номаълум этди, лекин ҳадислардан кабира гуноҳларнинг жинси билинади, шунингдек, бу ҳадислар орқали энг улуғ гуноҳларни ҳам билиш мумкин бўлади.\nАммо гуноҳи кабираларнинг сағиралари (кичиклари)ни билиш жуда қийин.\nУламойи киромлар кабира гуноҳларнинг сони ҳақида бир қанча сўзларни айтишган. Абдуллоҳ ибн Масъуддан ривоят этилишича, ул зот гуноҳи кабиралар тўртта, деб айтган эканлар.\nАбдуллоҳ ибн Умардан ривоят этилишича, ул зотга кабира гуноҳлар еттита, деган сўзлар етиб келганида, ул зот айтган эканлар: “Гуноҳи кабиралар етмишга яқин, улардан энг яқини еттита”.\nАбу Солиҳ Абдуллоҳ ибн Аббосдан нақл қилиб айтади: “Гуноҳи кабиралар дунёда ҳад уришни вожиб этган гуноҳлардир”.\nАбдуллоҳ ибн Масъуддан ривоят этилади. Гуноҳи кабиралар жумласига Нисо сурасининг аввалги оятидан то “Сизлар қайтарилган кабиралардан эҳтиёт бўлишларингиз вожиб”, деган ояти каримаси ўз ичига олган гуноҳлар киради. (Бу Нисо сураси аввалидан то 31-оятга қадар.)\nСаид ибн Жубайр ва ундан бошқалар айтишди: “Гуноҳи кабира – бу Аллоҳ таоло оташи дўзах билан қўрқитган барча гуноҳлар”.\nАбу Толиб Маккий айтди: “Хабарлар жумласи билан жам этилган ўн етти гуноҳ гуноҳи кабирадир. Тўрттаси қалбда: ширк, маъсиятда давом этиш, Аллоҳ таоло марҳаматидан ноумид бўлиш, Аллоҳ таоло макридан эминда бўлиш. Тўрттаси тилда: ёлғондан гувоҳлик бериш, пок афифа аёлларга туҳмат қилиш, ҳалолни ҳаром, ҳаромни ҳалол, деб қасамёд этиш (қасам соҳибини оташи дўзахга дохил этади) ва сеҳр-жоду қилиш. Учтаси қоринда: ароқ-шароб ичиш, етим молини золимона ейиш (ўзлаштириш), рибохўрлик. Иккитаси фаржда (жинсий аъзода): зино қилиш ва бесоқолбозлик этиш. Иккитаси қўлда: ноҳақ одам ўлдириш ва ўғирлик қилиш. Биттаси оёқда: жабҳадан қочиш. Биттаси бутун баданда: ота-онага оқ бўлиш”. Бунга яна бошқа гуноҳлар зиёда бўлиши ёки ноқис бўлиши мумкин. Зеро, етимни уриш ва уни азоблаш унинг молини ейишдан ҳам улкан гуноҳ бўлиб ҳисобланади. Аллоҳ билгувчи Зот.\nДунёдаги яхшилик ва ёмонликларга қараб охиратда даражаларни белгилаш кайфияти\nБилинг! Чиндан ҳам одамлар бу дунёда тафовутли бўлганларидек, охиратда ҳам улар фарқли бўлишади. Улар тўрт қисмга бўлинадилар: ҳалок бўлувчи, азобланувчи, нажот топувчи ва ғолиблар.\nБунга мисол шуки, бир подшоҳ иқлимлардан бирини босиб олса, унинг баъзи аҳолисини ўлдиради, айримларини азоблайди, аммо ўлдирмайди. Улардан баъзиларини озод этади. Улар нажот топадилар. Баъзиларига эса тўн ёпади, сарпо кийгизади. Улар ғолиблардир.\nАгар подшоҳ одил бўлса, уларни бу каби қилмайди, балки бир нарсага лойиқлиги билан уларга даража беради. Подшоҳ мулкка лойиқлигига қарши бўлган ва васийлик аслида унга бўйсунмаган одамни ўлдиради. Унинг подшоҳлигини эътироф этиш билан бирга унинг хизматида ноқислик этган кишини азоблайди. Унинг хизматига қоим бўлган ва подшоҳлигини эътироф этган одамни озод этади. Бутун умри давомида подшоҳ хизматида ва унинг ёрдамида бўлган одамга сарпо кийдиради. Барча бу тақсимотдагилар неъмат ва азобланишда ўзларининг аҳволларига қараб фарқланадилар. Бу нарсага ҳадиси шарифда ворид бўлган қуйидаги Пайғамбар алайҳиссаломнинг сўзлари гувоҳдир. Чиндан ҳам инсонлардан баъзиси пулсирот устидан чақмоқдек ўтади. Баъзилари эса оташи дўзахда етти минг йил қолиб кетади. Бир лаҳза билан етти минг йил ўртасидаги тафовут катта.\nАзобнинг қаттиқ бўлишидаги ихтилоф шуки, қаттиқ азобдаги юқори даражанинг ниҳояти йўқ. Унинг энг қуйи даражаси ҳисоб-китобнинг муноқашаси билан азоблашга ўхшайди, чунончи подшоҳ хизматида баъзи лаёқатсизларни ҳисоб-китобида муноқаша-тортишиш билан азоблайди, сўнгра уни авф этади. Гоҳо қамчи билан савалайди ёки азобларнинг бошқачаси билан азобга солади.\nСаодат аҳли неъматда бўлишининг даражалари ҳам шу каби фарқли бўлади. Бу ишларнинг ҳаммаси нақлий далиллар ва маърифат нури билан маълумдир.\nТафсилий баён жиҳатидан қуйидаги сўзларни айтамиз: барча кишики, иймон аслини маҳкам ушлаган, ҳамма гуноҳи кабиралардан четлашган ва фарз амалларининг барини яхши адо этган бўлиб, ундан айрим гуноҳи сағиралар содир бўлган ва унда давом этмаган бўлса, ундан бу гуноҳи сағиралар авф этилганга ўхшайди. Қуръони карим оятларида воридким, гуноҳи кабиралардан четлашишлик гуноҳи сағираларга каффорат бўлади (уларни ювиб кетади).\nБу ҳолат Аллоҳга муқарраб (яқин) бўлганлар ёки тўғри йўлда бўлганларда бўлади. Бу уларнинг иймон ва ишонч даражаларига қараб турли хил бўлиши мумкин. Агар иймон ва ишончи оз ва заиф бўлса, унинг ўрни қуйида бўлади, агар иймони кўп ва қувватли бўлса, унинг ўрин-даражаси олий бўлади.\nСўнгра муқарробинлар (Аллоҳга яқин бўлганлар) Аллоҳ таолони билишликларининг тафовутига қараб фарқланадилар. Аллоҳ таолони билишда орифларнинг даражалари чекланмайди. Зеро, маърифат денгизининг соҳили йўқ, чиндан ҳам унда ғаввослар ўзларининг қудратларига қараб шўнғишади. Бас, тўғри йўлдагиларнинг олий даражалари Аллоҳга яқин бўлганларнинг энг қуйи даражасидадир. Бу гуноҳи кабиралардан эҳтиёт бўлган ва фарзларни адо этганларнинг ҳолидир.\nАммо гуноҳи кабира қилган ёки Исломга бепарво бўлган киши агар ажали-ўлими яқинлашишидан олдин ҳақиқий тавба қилса, у гуноҳ қилмаган кишилар сафига ўтади, зеро гуноҳлардан тавба қилган киши гуноҳсиз одамга ўхшайди. Ювилган кийим аслида кир бўлмаганга ўхшайди.\nАгар инсон тавба этишидан олдин вафот этса, унинг иши хатарлидир. Балки гуноҳда давом этишликдаги унинг ўлими иймони ларзага келиши учун сабаб бўлиши мумкин. Умрининг хотимаси ёмонлик билан тугайди, хусусан, агар унинг иймони тақлидий бўлган бўлса. Зеро, тақлидий иймон бир оз шак-шубҳа ва хаёл билан таназзулга яқин бўлади. Аллоҳдан қўрқувчи ориф киши хотимаси ёмон бўлиш хавфидан узоқда бўлади. Тавба қилмай вафот этган кишига бўладиган азоб кабира гуноҳнинг ёмонлиги ва гуноҳда у қанчалик давом этганига мувофиқ бўлади. Сўнг содда тақлидий иймон соҳиблари жаннатга нозил бўлишади. Ҳақни кўрувчи орифлар жаннатнинг энг юқори, олий ерига тушишади. Қиёмат кунида бандаларнинг даражалари ҳақида зикр этганларимизнинг ҳукми сабабларнинг зоҳирига қараб бўлади. Бунинг мисоли касалга шак-шубҳасиз ўлимни ҳукм қилган табиб ҳукмига ўхшайди. Бетоб жисми иложни қабул этмайди, бошқа бир касалнинг дарди енгил бўлиб, уни даволаш ҳам осон кечади. Бу гумон кўпинча тўғри бўлади. Гоҳо эса табиб ҳам билмаган ҳолда у бетоб ҳалок бўлишга келади. Гоҳо кўриниши ва дарди енгил бетобнинг ўзи билмаган ҳолда ажали битиб қолади. Бу Аллоҳ таолонинг махфий сирларидандир. Сабабларнинг соҳиби бўлмиш Аллоҳ тартибга солган сабаблар билан тирикларнинг руҳида сир-асрорлар мавжуд. Башарият бу сирларнинг тагига етишишда ҳеч бир кучга молик эмас. Шу каби охиратда нажот топиш ва ҳалок бўлишнинг сабаблари махфийдир. Инсон у махфийликдан хабардор бўлиш қувватидан маҳрумдир. Шунингдек, гуноҳкорларнинг гуноҳлари кўп бўлса ҳам, охиратда авф этилиши жоиз бўлади. Аллоҳга зоҳирий итоати кўп бўлган мутеъ инсонга ғазаб этилиши ҳам мумкин. Чиндан ҳам эътимод тақвода, тақво эса қалбда. Қалбнинг ҳолатлари гоҳо қалбнинг соҳибига ҳам махфий бўлади. Иш шундай бўлса, бошқа одамларга қандай бўлади?\nНажот топувчилардан биз саодат ва ғалабасиз фақат саломат бўлганларни назарда тутамиз. Улар бир қавм бўлиб, хизмат қилмадилар, сарпо кийдирилса, хизматда кам бўлмадилар, азоблансалар, уларнинг ҳолати жиннилар ва кофирлар болалари ҳамда даъват етиб бормаган одамларнинг вазиятига ўхшайди. Уларда бирон-бир маърифат ҳам, бош тортишлик, итоатсизлик, гуноҳкорлик мавжуд эмас. Улар тож бўлишга лойиқдирлар.\nҒолиблар – орифлардир (билувчилардир). Улар муқарраб ва ўзиб чиқувчилар бўлиб, уларга беркитиб қўйилган хурсандчилик ва розичиликни бирон-бир жон билмайди. Улар жаннатга кириш учун харис эмаслар, балки улар Аллоҳ субҳанаҳу ва таоло билан учрашиш ва Унга назар солиш (қараш)га иштиёқманддирлар.\nУларнинг мисоли муҳиб (севучи)га ўхшайди, бас, у бу ҳолда ўзидан ғофил, бехабар бўлади. У баданига етаётган нарсани сезмайди. Унинг маҳбубидан бошқа ғам-ташвиши йўқ. Бас, ана шулар Аллоҳнинг розилигига етишувчилардир. Инсоният қалбига келмайдиган улуғ мақомга васл бўладилар. Ҳасанот-яхшиликларга бўладиган даражалар тақсимотининг баёнидаги бу қадар сўз кифоя.\nКичик гуноҳлардан улкан гуноҳларга айланувчи нарсалар\nБилинг! Чиндан ҳам гуноҳи сағиралар (кичик ва майда гуноҳлар) унда доимо давом этиш ва муттасил уни қилиш сабаби билан катта бўлади. Абдуллоҳ ибн Аббос розийаллоҳу анҳудан ривоят этилган ҳадисда Пайғамбар алайҳиссалом айтдилар: “Давом этиш билан сағира (кичик гуноҳ) йўқ, истиғфор айтиш билан кабира (катта гуноҳ) йўқ”. Дайламий Фирдавс “Муснад”ида ривоят этган. Имом Захабий бу ҳадисни номаълум хабар, деб айтган.\nБилинг! Дарҳақиқат, бўлиб ўтган ва қайтадан қилинмаган кабирани авф этишлик банда доимо қиладиган сағиранинг авфидан кўра умидлироқдир.\nБунинг мисоли шундай: кетма-кет тош устига томаётган сув томчилари албатта тошга таъсир этади. Агар бу томчиларни бир бор йиғиб туриб тошга сепилса, унга ҳеч бир таъсир қилмайди. Шунинг учун ҳам Пайғамбар алайҳиссалом бундай деб марҳамат қилганлар: “Аллоҳ таолога агар оз бўлса ҳам, давом этган амал энг севимлидир”. Имом Бухорий ривоятлари.\nСағира гуноҳни каттага айлантирадиган сабаблардан бири – гуноҳни кичкина деб билишдир. Дарҳақиқат, гуноҳни ҳар вақт кичкина деб билишдан қалб нафрати ва уни ёмон кўришлик келиб чиқади.\nИбн Масъуд розийаллоҳу анҳу айтдилар: “Мўмин киши гуноҳларига тоғнинг тагида туриб, устига тоғ қулаб тушишидан қўрққани каби қарайди. Фожир киши эса гуноҳларини бурнига қўнган пашшачалик билади. Ибн Аббос розийаллоҳу анҳу шундай айтган эдилар. Имом Бухорий ва Муслим ўз “Саҳиҳ”ларида буни ривоят этишган.\nМўминнинг қалбида Аллоҳ таолонинг улуғлигини билгани учун кичик гуноҳ катта бўлади. Агар гуноҳкор бўлган У Зотнинг улуғлигига боқса, кичик гуноҳлари каттага айланганини билади.\nИмом Бухорийнинг “Саҳиҳ”ида Анас розийаллоҳу анҳудан ривоят этилган ҳадисда марвийдурким: “Дарҳақиқат, сизлар бир амалларни қиласизларки, улар соч толасидан ҳам нозикроқдир. Расулуллоҳ алайҳиссаломнинг аҳдларида биз бу амалларни ҳалок этувчи гуноҳлардан деб ҳисоблардик”.\nБилол ибн Саъд розийаллоҳу анҳу айтдилар: “Хато-гуноҳларни кичик деб билма, лекин кимнинг ҳузурида осий бўлганингга боқ!”\nСағира гуноҳлар билан хурсанд бўлиш ва улар билан мақтаниш сабаблари\nЧунончи, бир инсон хурсанд бўлиб бундай дейди: “Мени кўрдингми? Фалончининг обрўсини ер билан яксон қилдим. Мен унинг барча айбу-ёмонликларини айтиб, уни роса ҳам хижолатга солдим”. Ёки бир тожир-савдогар айтади: “Мен унга қандай қилиб қалбаки нарсани ўтказганимни, уни қандай алдаганимни ва ҳаққидан уриб қолганимни кўрдингми?” Бас, бу ва бу кабиларнинг барчаси билан сағира гуноҳлар кабирага айланади.\nШу жумладан, Аллоҳ таолонинг сатрини (беркитишини) ва унга нисбатан ҳалимлигини, муҳлат берганини эътиборга олмаслик. Гуноҳи зиёда бўлиши учун муҳлат беришлик билан бу нарса унга ёмон бўлиши мумкинлигини у билмайди.\nЯна бир кишининг гуноҳ қилиши, сўнгра бошқа одамнинг уни зикр этиши. Имом Бухорий ва Муслимнинг “Саҳиҳ” ларида Абу Ҳурайра розийаллоҳу анҳудан ривоят қилинган ҳадиси шарифда Пайғамбар алайҳиссалом марҳамат қилиб бундай дедилар: “Ошкора равишда гапирадиганлардан бошқа барча умматим офиятдадирлар. Бир одам кечаси бир ишни қилади ва эрталабга дохил бўлади. Аллоҳ унинг кечаси қилган ишини беркитган эди. Бас, у айтади: “Эй фалончи! Кеча мен фалон-фалон ишни қилдим”. Аллоҳ таоло унинг қилган ишини беркитган эди, у эса Аллоҳ беркитган нарсани фош этди”.\nШунингдек, гуноҳкор бўлган киши (унга) эргашиладиган олим бўлиши. Бас, агар ундан бир гуноҳ содир бўлгани билинса, (унинг) гуноҳи катта бўлади. Харир-ипак кийим кийиш, золимлар зулмини инкор этмай, уларнинг ҳузурига ташриф этиш, обрўлиларга тил теккизиш, мансаб қасдида илмлар билан машғул бўлиш, масалан, жадал тотишув илмини ўрганиш кабилар. Бу гуноҳларга олим киши эргашса ва вафот топса, унинг ёмонлиги дунёда беркилади. Агар гуноҳи ўзи билан бирга ўлса, қандай ҳам яхши-я!\nҲадиси шарифда марвийдирким: “Кимки бир ёмон ишни йўлга қўйса, шу ишнинг гуноҳи ва ундан кейин шу ишни кимлар қилса, улардан бирон-бир гуноҳ ноқис бўлмай, унга бўлади”. Имом Муслим, Насаий, Ибн Можа, Доримий ва Ибн Ҳанбал ривоятлари.\nОлимга икки вазифа вожибдир: биринчиси – гуноҳни тарк этиш. Иккинчиси – агар гуноҳ қилса, уни беркитиш.\nОлимларга гуноҳ ишда эргашилса, уларнинг гуноҳлари зиёда бўлаверади. Шу каби агар яхшиликда уларга эргашилса, уларнинг ҳасанотлари (яхшиликлари) ортиб боради.\nОлим одамга киймак ва нафақа этмакда ўртача йўлни тутмоғи лозим бўлади. Олим оз сарфиётга мойил бўлсин! Чунки барча инсонлар унга қараб туришади.\nОлим ўзига эргашиладиган нарсадан жуда эҳтиёт бўлмоғи лозим. Агар у султонлар ҳузурига ташриф этиш ва дунё молини йиғишга рухсат этса, бунга бошқалар эргашади. Олимга бунинг гуноҳи бўлади. Балки у султон ҳузурига киришда маъсиятдан саломат қолади. Аммо бошқалар у қандай қилиб гуноҳдан саломат бўлганини фаҳмлашмайди.\nБизга ривоят этилишича, бир подшоҳ одамларни тўнғиз гўштини истеъмол қилишга мажбур этган экан. Унинг ҳузурига бир олимни келтиришибди. Подшоҳнинг эшик оғаси унга қарата дебди: “Мен сизга хослаб бир улоқ сўйдим, шундан енг! Вақтики, олим подшоҳ ҳузурига кирган эди, унинг олдига таом яқинлаштирилди. Аммо олим уни емади. Бас, подшоҳ уни ўлимга амр этди. Эшик оғаси унга деди: “Мен сизга айтмадимми, ахир у улоқ гўшти эди-ку?!” Олим: “Менга эргашадиган одам менинг ҳолимни қаердан билади?” деди.\nТавбанинг шартлари ҳақидаги фасл\nБилинг! Чиндан ҳам тавба пушаймон бўлишдан иборат бўлиб, азм ва қасдни вужудга келтиради. Бу пушаймонлик маъсиятлар инсон билан унинг маҳбуби ўртасида парда бўлишлигини билдиради.\nПушаймонлик – бу маҳбуб фироқини қалб сезган вақтида уни азоблашдир. Унинг белгиси узоқ хафалик ва йиғлаш. Агар одам боласи бошига бир мусибат тушганини билса ёки бир киши ундан кўнгил сўраса, йиғиси узоқ бўлади ва мусибати қаттиқлашади. Қайси нарса унга ўзидан ҳам азизроқ? Қайси уқубат оташи дўзахдан қаттиқроқ? Гуноҳ орқали уқубат нозил бўлишида қайси сабаб унга далолат этувчироқдир? Қайси хабар берувчи Расулуллоҳ соллаллоҳу алайҳи васалламдан кўра содиқдоқдир? Агар табиб унинг боласи касалдан тузалмайди, деб хабар берса, ўша ҳолда унинг хафалиги кучаяди. Боласи ўзидан ҳам азиз ва табиб Аллоҳдан ва Унинг расулидан ҳам билгувчироқ эмас. Ўлим оташи дўзахдан ашаддий эмас, касаллик ўлимга далолат этишда Аллоҳнинг ғазабига олиб келадиган ва бу билан дўзахга рўпарў бўладиган гуноҳдан кўра йўлловчироқ эмас.\nТавба этувчи киши қазо бўлган намозларини ёки шартларига риоя этилмай ўқилганми – шуларни бир тафтиш этмоғи лозим бўлади. Масалан, у намозни нопок кийим билан адо этган бўлиши ёки нотўғри ният билан ўқиган бўлиши мумкин.\nУ буларни билмасдан жаҳолат билан қилганлиги учун бу ҳолдаги намозларининг барчасини қайтадан адо этади.\nШу каби унинг бўйнида рўза ёки закот ё ҳаж ёхуд шунга ўхшаш фарзлар бўлса, уларнинг барчасининг қазосини адо этади. Буларни тафтиш қилиб билади.\nАммо гуноҳлари тўғрисида эса балоғат ёшига етган вақтдан бошлаб қилган барча маъсият-гуноҳларини текшириши зарур бўлади ва уни мулоҳаза этади. Бу гуноҳлардан ўзи билан Аллоҳ таолонинг ўртасида бўлгани бўлса, бунинг тавбаси пушаймон бўлиш ва истиғфор айтиш билан бўлади.\nСўнгра гуноҳларининг ҳажми-миқдорига назар ташлайди. Ҳар бир гуноҳ ўзига яраша муносиб бўлган яхшилик талабида бўлади. Мазкур ёмонликлар миқдорида яхшиликларни қилади. Аллоҳ таоло айтди: “Чиндан ҳам яхши амаллар ёмонликларни кетказади” (Ҳуд сураси, 114-оят). Пайғамбар алайҳиссалом айтдилар: “Ёмонлик ортидан яхшилик қил, ёмонликни маҳв этади”. Имом Термизий, Даромий, Самарқандий ва Ибн Ҳанбал ривоятлари.\nЗикр этганларимизга қуйидаги мисолларни келтирамиз: мусиқа-ашула тинглашнинг каффорати Қуръони каримни тинглаш ва зикр мажлислари билан бўлади. Мусҳафи шарифни бетаҳорат ушлашнинг каффорати уни ҳурматлаш ва кўп ўқишлик билан амалга ошади, агар имкон топса, бир Қуръони каримни кўчириб ёзади ва уни вақф этади. Шароб-ароқ ичишнинг каффорати ҳалол ичимликларни эҳсон қилиш билан бўлади. Шундай қилиш билан қарама-қаршилик сулукида боришга ўтинг! Зеро, касалликлар унинг қарама-қаршиси билан даволанади. Бу инсон ўзи билан Аллоҳ таоло ўртасидаги нарсаларнинг ҳукмидир.\nБандаларнинг бир-бирларига қилган зулмларида ҳам Аллоҳга гуноҳкор бўлишлик мавжуд, зеро Аллоҳ таоло бандаларини зулм қилишдан қайтарган. Бандаларга зулм қилган золим Аллоҳ таолонинг қайтарганини қилган бўлади. Бунинг учун золим пушаймон қилиши ва келажакда бундай зулмни қайта қилмасликка азму-қарор этиши керак. Биринчи қисмда зикр этилганидек, золим қилган зулмлари қарама-қаршисида яхшиликларни қилмоғи лозим бўлади. Одамларга азият берганининг муқобилида уларга турли эҳсонларни қилади. Мол-мулкларни тортиб олишнинг каффорати ўзининг ҳалол мол-дунёсидан садақа қилиш билан бўлади. Уларнинг обрў-эътиборларига зиён етказишнинг каффорати дин аҳлига сано-мадҳ айтиш билан бўлади. Жон соҳибини қатл этишнинг каффорати бир қулни озод этиш билан амалга ошади.\nБу Аллоҳ таолонинг ҳаққига тааллуқли нарсаларда бўлиб, агар Аллоҳнинг ҳаққини адо этса ҳам, бандаларга қилган зулмлардан фориғ бўлмагунича кифоя қилмайди.\nБандаларга зулм қилиш нафс-жонда ёки мол-дунёда ё обрў-эътиборда ёхуд қалбларга азият беришда бўлади.\nБиринчиси – агар бир кишини хато қилиб ўлдирса ёки унинг яқинларига ўзи ё ота қариндошлари томонидан хунини бериш лозим. Агар қасддан бир кишини ўлдирса, қасос шартлари билан ундан қасос олиш вожиб бўлади. У ўзини қон соҳибига топшириши керак. У хоҳласа, унинг қасосини олиб ўлдиради ва агар хоҳласа, уни авф этади. Қотил ўзининг ишини беркитиши жоиз эмас. Агар зино қилган ёки ўғрилик этган ё ароқ ичган ёхуд Аллоҳ таолонинг ҳади урилиши вожиб бўлган ишни қилган бўлса, бу ҳолларда у ўзининг ишини беркитади, зеро бу амаллардан тавба қилишда ўзини фош этиш лозим бўлмайди, балки унга ўзининг қилган гуноҳларини беркитиши вожиб бўлади. Агар унинг иши ҳокимга оширилса, у унга жазо белгилайди (ҳад уради), иш ўрнига тушади. Унинг тавбаси тўғри бўлиб, Аллоҳ таоло ҳузурида мақбулдир. Бунга Моиз ва Ғомидия қиссаси далилдир. (Икковлари Расулуллоҳ соллаллоҳу алайҳи васаллам вақтларида зино этишган. Расулуллоҳ соллаллоҳу алайҳи васаллам уларга ҳад урдилар ва ҳад уларнинг қилган гуноҳларига каффорат бўлишини баён этдилар. Ҳадисларда ривоят этилган, чунончи Имом Термизий ривоят этган ҳадисда Пайғамбар алайҳиссалом айтдилар: “Кимки шу нарсани қилган бўлса (яъни, зинони) ва унга ҳад жорий этилса, шу (ҳад) унинг гуноҳларига каффорат бўлади”.)\nПок аёлга туҳмат этиш ҳадди (жазоси) ҳам шу каби бўлиб, ҳадга лойиқ одамни муҳокама этиш лозим бўлади.\nИккинчиси – мол-дунёга тааллуқли зулмлар, масалан, босиб олиш, хиёнат, молиявий муомалаларда алдаш. Золим киши ўзи қилган молиявий зулмларни ўз эгаларига қайтариши ва бу зулмлардан чиқиши вожиб бўлади.\nБунинг учун мазлумларга ҳисоб-китобини ёзсин ва уларнинг ҳуқуқларини тўла адо этсин, уларнинг ҳақларини қонуний деб эътироф қилсин. Агар унинг зулми кўп бўлиб, уларни адо этишга қодир бўла олмаса, у вақтда у имкони борича адо этишга ҳаракат этсин! Унинг олдида яхшиликларни кўпайтириш йўли мавжуддир, қиёмат кунида қасос вақтида қилган яхшиликлари ундан олиниб, мазлумлар тарозусига қўйилади, агар бу ҳам кифоя қилмаса, у вақтда мазлумларнинг ёмонликларидан олиниб золимнинг гуноҳлари устига зиёда этилади.\nБу кафолат зиммадаги ва жорий маблағлар тўғрисида собит бўлган зулмларнинг ҳукми. Агар унинг ҳузурида шунга ўхшаш мол ёки маблағ бўлса-ю, унинг эгаси ёки меросхўрлари борлиги маълум бўлмаса, у вақтда бу мол ёки маблағни садақа-эҳсон қилади. Агар ҳалол мол ёки маблағ ҳаромга аралашган бўлса, ҳаромнинг миқдорини ижтиҳод бидан билади. Ва шу миқдордаги маблағ ёки молни садақа этади.\nУчинчиси – шаън ёки обрў-эътиборга жиноят қилиш, қалбларга азият етказиш. Бундай зулм қилган кишига одамларнинг ҳар бирига қилган жинояти миқдорини билиши ва уларнинг ҳуқуқларини эътироф қилиши вожиб бўлади. Чиндан ҳам мубҳам ҳолда эътироф этиш кифоя қилмайди. Балки агар уни билса ҳам, нафси уни ҳалол деб билмайди. Магарам, у жиноят эсга олинса, азият зиёда бўлади, худди беркитилган айбларидан бирига нисбат берилганига ўхшайди ёки унинг жорияси билан қилган зино кабидир. Бас, унга лутф-меҳрибончилик этишга ҳаракат этсин ва унга эҳсонлар берсин, сўнгра мубҳам-ноаниқ қилиб ҳалол этсин. Бу каби мисолдаги адолатсизлик қиёмат кунида яхшиликлари билан ўрнига келади, адолат қоим бўлади. Шу каби ана шу мазлумлардан бири вафот топса, бас, золимнинг иши кеч бўлади. Энди унинг иши кўплаб яхшиликлар қилиш билан тўғриланади. Қиёмат кунида бу қилган жабр-зулми учун ундан эваз олинади. У яхшиликлари оғир бўлган вақтдагина халос бўла олади.\nТўғри, ҳақиқий тавбанинг шарти келажакда гуноҳга ўхшаш гуноҳларга асло қайтмаслик ва қилмасликка азму-қарор қилишдир. Бунга жиддий ва қаттиқ азм этади.\nБунинг мисоли касалга мева зарар қилишини билган бетобга ўхшайди. Бас, модомики, у касал экан, бирон-бир мева тановул этмасликка жиддий азму-қарор этади. Бу азмни шу ҳолда таъкид этади. Агар иккинчи бир ҳолда мевага бўлган иштаҳаси унга ғолиб бўлишини билса ҳам, лекин у ҳеч қачон тавба этувчи бўлмайди. Агар у тавба тўғрисидаги азмни шу онда таъкид этмаса, тавба қилувчи одам ишининг бошида узлатга чекиниши, гапирмаслиги, оз таом еб, оз ухлаши, ҳалол таом ейиши, шубҳали емак ва киймакларни тарк этиши ва шаҳватдан узоқда бўлиши билан унинг тавбасини билиш мумкин бўлади.\nБаъзилар айтди: “Кимки шаҳватини (истак-майлини) тарк этишда содиқ бўлса ва шу ҳолда етти йил жаҳд этса, шаҳватга асло мубтало бўлмайди”. Айримлар яна деди: “Кимки гуноҳдан тавба қилиб, етти йил тўғри бўлса (мустақим бўлса), у ҳеч қачон гуноҳга қайтмайди”. (Минҳожул қосидийн)\n05:00 / 28.02.2017 1366\n05:00 / 28.02.2017 1250\n288 15:30 / 08 июнь\n342 10:10 / 02 июль\n4272 14:00 / 13 март\nСавол 1. Нима учун ой Ислом рамзи сифатида танланган У нимани англатади2. Одам алайҳиссалом ва Момо Ҳаввонинг қабрлари қаердаЖавоб Бисмиллаҳир Роҳманир Роҳийм1. давоми...\n3616 22:10 / 12.11.2018


hidoyat.uz – “Мовароуннаҳр” нашриётининг сайти - ТАВБА-ТАЗАРРУ\nСиздан олдинги умматларга ҳам (пайғамбарлар) юборганмиз. Кейин зора (тавба) тазарру қилсалар, деб уларни бало ва офатларга дучор қилганмиз. Уларга Бизнинг баломиз келганда, (тавба) тазарру қилсалар бўлмасмиди?! Лекин диллари қотди ва шайтон уларга қилиб юрган ишларини зийнатли қилиб кўрсатди (Анъом, 42–43).\nБу оятда Расулуллоҳ (соллаллоҳу алайҳи ва саллам)га тасалли бор. Аллоҳ таоло биз – уммати Муҳаммадга юборилганидек, аввалги умматларга ҳам пайғамбарлар юборган. Улар пайғамбарларни ёлғончига чиқаришган. Шунда, зора улар Аллоҳ таолога илтижо қилар, деб уларнинг молларига талафот етказилди, ўзлари эса бало-офатларга дучор қилинди. Улар бало-офат етганда тавба-тазарру қилишлари лозим эди. Аммо тавба-тазарру қилишмади. Балки қалблари қаттиқлигича қолди. Шайтон уларга ўзларининг ёмон ишларини чиройли қилиб кўрсатди.\nАбу Лайс Самарқандий айтади: “Шояд улар имон келтирганида Аллоҳ таоло улардан бало-офатларини кўтарарди, лекин улар ўз ҳолларида қолишди, имон келтирмади. Шайтон уларга куфр ва мунтазам қилаётган гуноҳларини зийнатлаб, чиройли қилиб кўрсатиб қўйди”.\nЗалолатга кетган қавмлар борлиқнинг Эгаси, барча нарсага Қодир Зотни унутиб, бут ва санамларга сиғинишди. Улар бошларига бало-офатлар тушганида ҳам тўғри йўлга қайтишмади.\nИнсон бошига тушадиган кулфат ва ташвишлар синовдир. Банда ана шу имтиҳонда янглишмаса, Яратганнинг йўриғидан тоймаса, иншоаллоҳ, нажот топади.\n591 марта ўқилган.


«Тугма қизил эмас экан»: ядровий пульт...\n06.12.2019 10:49 0 3249\nЯдровий ракеталарга старт берувчи тугма ўрнатилган жомадон биринчи марта очиқ ҳолда омма эътиборига ҳавола этилди. Жомадон «Звезда» телеканалининг «Военная приёмка» кўрсатувида намойиш этилди.\nРакеталарни учирувчи тугма кино ва сериаллар сценарийчилари тасаввур қилганидек қизил эмас, балки оқ рангда экан. Кўрсатув олиб борувчиси Алексей Егоровнинг айтишича, бу жомадонни кечаю кундуз Олий бош қўмондон ёнида ҳарбий-денгиз флоти офицери кўтариб юрган.\n«Ушбу жомадон, албатта, янги эмас, чиққанига 50 йил бўлган. Аммо шуниси билан эътиборлики, бу телевидениеда ядровий жомадоннинг илк маротаба оммага очиқ ҳолатда кўрсатилиши», — таъкидлади Егоров.\nБошловчи қўшимча қилишича, жомадоннинг бир неча килобайтлик флеш-картаси ҳам бор. У ракетани учирувчи калитлардан бири ҳисобланади.\nракета атом ядровий қурол


“Ўзбекнефтгаз” “Лукойл”га 600 млн долларлик қарзини қандай тўлайди?\n17:53 28.06.2019 (Янгиланган 17:56 28.06.2019)\n“Ўзбекнефтгаз” раҳбари Баҳодир Сиддиқов “Лукойл” олдидаги 600 млн доллар миқдордаги қарздорлик ҳолатига изоҳ берди\nТОШКЕНТ, 28 июн — Sputnik. “Ўзбекнефтгаз” раҳбари Баҳодир Сиддиқов журналистнинг Россиянинг “Лукойл” компанияси олдидаги қарздорлик ҳолати ҳақидаги саволига жавоб берди, деб хабар қилмоқда Sputnik Ўзбекистон мухбири.\n“Лукойл” Ўзбекистонга яна 2 миллиард $ сармоя киритади\nЎтган ҳафта президент Шавкат Мирзиёев Сенатда сўзлаган нутқида “Лукойл” компаниясидан 600 млн доллар миқдоридаги қарздорлик ҳақида гапирганди. Кўпчиликни маҳсулотни бўлиб олиш тўғрисидаги битим шартлари ўйлантирганди ва уларнинг фикрига кўра, битим мамлакатнинг миллий манфаатлари зид келади.\nСиддиқов жавобининг бошида “Лукойл” бугунги кунда Ўзбекистон Республикасидаги энг йирик инвестор ҳисобланиши, “Лукойл” инвестициялари ҳажми 7 миллиард доллардан ошиши, булар ўз навбатида газ-кимё мажмуаси қурилиши учун углеводород хом ашёсини қазиб олиш лойиҳаси доирасида сарфланганини эслатиб ўтди.\n“Лукойл” олдидаги қарз бир йил ичида пайдо бўлмаганини таъкидламоқчиман. Биз кейинги йилларда "Лукойл"га сотилган табиий газдан ички истеъмолчилар учун сотиб оламиз. Бу табиий газ истеъмоли аҳоли томонидан ҳам, мамлакатимиз ривожи учун бугунги кунда ташкил этилаётган янги корхоналар томонидан ҳам табиий газ истеъмоли ошиши билан боғлиқ”, - дея иқтибос келтиради Сиддиқов сўзларидан Sputnik мухбири.\nУнинг маълум қилишича, бугунги кунда гап имзоланган битим мамлакат манфаатларига мос келиш-келмаслиги ҳақида бормаяпти. Вужудга келган қарз “Лукойл” билан маҳсулотни бўлиб олиш тўғрисидаги битим доирасида компания оператори билан лойиҳа бўйича уч ойлик табиий газ қазиб олиш ҳажмини ташкил этади.\nҲозирда мазкур қарзни тўлаш бўйича аниқ чора-тадбирларга ўтказилмоқда. Хусусан, “Лукойл” компанияси билан қарздорликнинг ушбу қисмини реструктуризация қилиш ва уни келгуси даврларда тўлаш бўйича келишув мавжуд.\n“Бундан ташқари, маҳсулотни бўлиб олиш тўғрисидаги битим доирасида қазиб олинаётган газ экспортга йўналтирилишига кўпроқ эътибор қаратишимиз лозим. Президентимиз олдимизга шундай вазифани қўйган ва биз буни тўла-тўкис англаб турибмиз. Бугунги кунда “Ўзбекнефтегаз”нинг барча саъй-ҳаракати ўз қазиб олиш ҳажмини оширишга, келгусида бу газ ички истеъмолчиларга сотилишига йўл қўймасликка қаратилган”, - деди “Ўзбекнефтгаз” раҳбари.\nЧунки сотиб олиш ва сотиш нархи орасида фарқ бор ва маҳсулотни бўлиб олиш тўғрисидаги битим доирасида барча қазиб олинган газ экспорт қилиниши шартига амал қилинса, бу Ўзбекистон учун ҳам даромадли лойиҳадир ҳамда “Лукойл”нинг даромадлар бўйича талабига ҳам мос келади.\nУ саволга жавоб бераётиб, битим доирасида давлатнинг даромади уч ярим миллиард доллардан ошиқроқни ташкил қилгани ва давлат ўз улушини олганини қўшимча қилди.\nТОШКЕНТ, 3 июн - Sputnik. “Лукойл” “Ўзбекнефтегаз” билан Ўзбекистонда геологик қидирув ва нефт ва газ қазиб олиш соҳасида қўшма ҳамкорлик тўғрисида янги меморандум имзолади, деб ёзади РИА Новости "Лукойл Узбекистан оперейтинг компани" матбуот хизматига таяниб.\n“Тошкентда "Лукойл" ОАЖ ва "Ўзбекнефтегаз" АЖ ўртасида янги ўзаро англашув меморандуми имзоланди ... Меморандум геологик қидирув ва тижорий қазиб олиш мақсадида қўшма корхона ташкил этишни кўзда тутади”, - дейилади хабарда.\nТаъкидланишича, қўшма корхона янги инвестицион блокларининг нефт ва газ истиқболларини баҳолаш учун геологик ва геофизик маълумотларни ўрганади.\n“Ўзбекнефтгаз” ва “Лукойл” ҳамкорликда қўшма корхона ташкил этишни режалаштирмоқда\nМарт ойида "Ўзбекнефтегаз" "Лукойл" компанияси билан Ўзбекистонда разведка қилиш бўйича қўшма корхона тузишни, шунингдек, Россия компаниясининг ишлаб чиқаришни рақамлаштириш бўйича тажрибасини ўрганишни режалаштираётгани ҳақида хабар берилган эди.\n"Лукойл" раҳбари Вагит Алекперов 2018 йил кузида компания ва "Ўзбекнефтегаз" қидирув бурғулаш истиқболларини ўрганишини айтиб ўтган эди. Ўзбекистон томонининг маълумотларига кўра, 2020 йил июнига келиб "Лукойл" Марказий Қизилқум нефт ва газ ҳудудида жойлашган учта блок - Акбугет, Бешбулоқ ва Тошқудуқ бўйича қарор қабул қилиши мумкин.\n"Лукойл" компанияси Ўзбекистонда 15 йилдан бери ишлаб келмоқда. Унинг мамлакатдаги барча лойиҳаларга киритган жами сармояси 10 миллиард долларни ташкил этади. Компания "Қандим-Хаузак-Шоди" ва "Ҳисор" лойиҳалари бўйича маҳсулот тақсимоти тўғрисидаги битимлар асосида ишлайди. Ўтган йили "Лукойл" компанияси томонидан бошқарилаётган лойиҳалардан табиий газнинг жами қазиб олиниши 60 миллиард кубометрга етди.


Президентимиз қарори билан тасдиқланган дастурга мувофиқ, Самарқанд вилоятида профилактика инспекторларини хизмат уйлари билан таъминлаш юзасидан чора-тадбирлар давом этмоқда.\n“Зарафшон” газетасининг ёзишича, бугунги кунга қадар вилоятда хизмат қилаётган 709 нафар профилактика инспекторининг 180 нафари хизмат уйига ва имтиёзли кредит асосида автомашинага эга бўлди.\n—Хизмат уйи билан таъминланишимиз турли ҳуқуқбузарлик ва жиноятларнинг олдини олишга қаратилган ҳаракатларимиз самарадорлигини оширди, —дейди тумандаги Дўстлик маҳалла фуқаролар йиғини профилактика инспектори Отақул Эшмуродов. —Сабаби, хизмат қилаётган ҳудудимдан 40 километр узоқликда яшардим. Бу эса бир қатор муаммолар туғдирарди. Шунинг учун туман марказида оилам билан ижарада яшашга мажбур эдим.


Ўзбекистон 09:36 / 21.04.2019 26666\nШавкат Мирзиёев Қозоғистоннинг Жамбул вилоятида йўл-транспорт ҳодисаси оқибатида инсонлар ҳалок бўлгани муносабати билан президент Қосим-Жўмарт Тўқаевга ҳамдардлик билдирди. Бу ҳақда Президент матбуот хизмати маълум қилди.\nҚозоғистоннинг Жамбил вилояти Қордай туманидаги «Тошкент—Олма-ота» трассасининг 181-километрида 20 апрель шанба куни маҳаллий вақт билан тонгги соат 05:09 да 49 нафар йўловчини олиб кетаётган Van Hool русумли автобус иштирокида йўл-транспорт ҳодисаси рўй берди.\nБу фожиа оқибатида 11 киши ҳалок бўлди. Улардан 8 нафари Қозоғистон, 3 нафари Ўзбекистон фуқароси эди.\n32 нафар киши турли даражадаги тан жароҳати олган, уларнинг 13 нафари Ўзбекистон фуқароларидир. Барча жабрланганлар Қордай туман касалхонасига етказилган.\n«Жароҳатланганларнинг уч нафари оғир аҳволда», — дейилади Ўзбекистон Фавқулодда вазиятлар вазирлиги маълумотида.\n«Ўзбекистон Президенти Шавкат Мирзиёев топшириғига кўра фавқулодда вазиятлар, ташқи ишлар, ички ишлар, соғлиқни сақлаш вазирликлари ва бошқа идоралар вакилларидан иборат ҳукумат комиссияси тузилди. Комиссия аъзолари жабрланганларга ёрдам кўрсатилишини ташкил қилиш ва ЙТҲ сабабларини ўрганиш мақсадида воқеа жойига етиб келди. Ҳукумат комиссиясига Қозоғистон томони билан келишилган ҳолда ҳалок бўлганлар ва жабрланганларни Ватанга олиб келиш, уларнинг оилаларига зарур ёрдам кўрсатишни ташкил этиш вазифаси топширилди», — дейилади Фавқулодда вазиятлар вазирлиги матбуот хизмати ахборотида.


Қизнинг тарбияси ота-онага зеб – Сурхон тонги\nБош саҳифа / Жамият / Қизнинг тарбияси ота-онага зеб\nАвгуст 3, 2018\tЖамият Изоҳ қолдириш 865 Кўрилди\nЖамиятнинг юксалишида аёлларнинг ўрни беқиёс. Шу нуқтаи назардан бугун қизлар тарбияси муҳим масалага айланмоқда. Уларнинг маънан, жисмонан етук бўлиб вояга етишига, аввало, ота-она, қолаверса, бутун жамият масъул. Сўнгги пайтларда тарбияси оғир ёшларни нопок йўлларга кириб кетиш ҳоллари ҳам, афсуски, учрамоқда.\nБу каби муаммоларнинг олдини олишга қаратилган йиғилиш “Аёллар саломатлик ва гўзаллик маркази ижтимоий-ҳуқуқий кўникма маркази”да бўлиб ўтди. Йиғилишдан кўзланган асосий мақсад маҳаллаларда ўзаро ҳамжиҳатликни мустаҳкамлаш, муаммоларни биргалашиб ҳал қилиш каби миллий қадриятларни тарғиб этиш ҳамда оилаларда ва маҳаллаларда ижтимоий-маънавий муҳитга ва фарзандлар тарбиясига салбий таъсир кўрсатувчи омилларни олдини олишга қаратилди. Унда вилоят ҳокими ўринбосари Мавлуда Қобулова, психологлар, хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассислар, журналистлар ҳамда барча ҳамкор ташкилотлар вакиллари иштирок этди.\nЙиғилишда М. Қобулова сўзга чиқиб, қизлар тарбиясида ота-она, маҳалла, кенг жамоатчиликнинг ролини ошириш муҳим масала эканлиги, ёшларнинг маънавий ва ахлоқий тарбиясига янада масъулроқ бўлиш кераклигини таъкидлади. Шундан сўнг, йиғилганларга жиноят содир этган аёлларнинг пушаймонлиги акс этган видеоролик ҳам намойиш этилди. Тадбирда сўзга чиққан вилоят соғ лиқни сақлаш бошқармаси бошлиғи ўринбосари А. Абдуллаев нопок йўлларга кириб кетаётган аёллар ўзлари билмаган ҳолда турли хилдаги юқумли касалликларни юқтириб олиши ва бу билан ҳам ўз соғлиғига ҳам жамиятга катта зарар етказишини тиббий нуқтаи назардан тушунтирди.\n— Қизлар тарбиясида ота-онанинг масъулиятини ошириш керак, — дейди Термиз тумани “Истиқлол” маҳалласи мутахассиси Зилола Қодирова. — Баъзи бир ота-оналар ўз қизларининг хатти-ҳаракатларини, қандай либосда юрганини назорат қилмасдан маҳалла назоратига ташлаб қўймоқда. Тўғри, биз маҳалладаги хонадонларга уйма-уй кириб тушунтириш ишларини олиб бораяпмиз, тадбирлар қилаяпмиз, аммо ота-она кечаю кундуз фарзанди билан кўпроқ бирга бўлади, наҳотки уларга фарзандининг нима иш қилиб юргани қизиқ бўлмаса.\nШундай экан, ахлоқида салбий ўзгариш сезилаётган жамиятдаги айрим хотин-қизларнинг маънавий камолоти йўлида ҳаракат қилиш ҳамда уларни нопок йўлдан қайтариш, уларнинг бандлигини таъминлаб, жамиятда ўз ўрнига эга бўлишида ҳар биримиз масъулмиз.\nОлдинги Оилалар маънавий соғлом бўлсин!\nКейинги Ҳарбийлар оиласи


ИИВ - xabar.uz\nИИВ раҳбарияти Интерпол сессиясида қатнашди\nИнтерпол Уставига мувофиқ ҳар йили бир маротаба ўтказиладиган ташкилотнинг энг нуфузли тадбирини Чили президенти Себастьян Пиньера очиб берган.\nРеспубликаси ИИВ Жамоатчилик ва оммавий ахборот воситалари билан алоқалар бошқармаси бошлиғи – ички ишлар вазирининг матбуот котиби лавозимига полковник Шоҳрух ... мазкур лавозимга тайинлангунга қадар Ўзбекистон Республикаси ИИВ Халқаро ҳамкорлик бошқармасига раҳбарлик қилган. Юридик фанлар бўйича ...\nбўлсангиз, яқин орадаги ички ишлар бўлимига ёки «102» рақами ҳамда ИИВ тергов департаментининг (71) 231-30-97, (71) 231-36-22, (71) 233-65-34 ... департаментининг (71) 231-30-97, (71) 231-36-22, (71) 233-65-34 ёки ИИВ жиноят қидирув бош бошқармасининг (71) 231-34-33 телефон рақамларига ...\nЎзбекистон Республикаси Ички ишлар вазирлигининг ҳудудий тизимларида қатор тайинловлар амалга оширилди.\nПўлат Бобожонов Россия ИИВга таклиф билан чиқди\n4 октябрь куни Пўлат Бобожонов Ўзбекистонга ташриф буюрган Россия ИИВ делегацияси аъзолари билан учрашувда айтган. Биринчи мажлис Тошкент ... Тошкент шаҳрида ўтказилиши таклиф қилиняпти. Учрашувда Россия ИИВнинг Москва шаҳри бўйича бош бошқармаси бошлиғи О.Баранов, Россия Ички ...\nИИВ камерунликлар устидан тергов бошлади\nРеспубликаси ИИВ ҳузуридаги Тергов департаменти томонидан Камерун Республикаси фуқаролари томонидан содир этилган фирибгарлик жинояти юзасидан дастлабки тергов ...\nУчта туман ва икки шаҳарда ИИБ бошлиқлари алмашди\nЎзбекистон Республикаси Ички ишлар вазирлигининг ҳудудий тизимларида раҳбарлик лавозимларига қатор тайинловлар амалга оширилди.\nкеча ижтимоий тармоқ ва айрим ОАВларда ИИВ ходимларини пахта теримига мажбуран жалб этилиши тасвирлаган видео намойиш этилди. Ўз навбатида ИИВ Жамоатчилик билан алоқалар бошқармаси ...\nкечаси Тошкентда бир нафар номаълум шахс жиноий иш содир этаётганда ИИВ ходимлари томонидан ушланди. Бу ҳақда «Давр» кўрсатувида ҳикоя қилинади. Шу ...\n«Парда машмашаси» давом этади. Суд қарори устунми ёки ИИВ изоҳи?\nқилинган эди. Аммо орадан кўп вақт ўтмасдан Ўзбекистон Республикаси ИИВ Йўл ҳаракати хавфсизлиги бош бошқармаси бу хабарлар асосга эга эмас деб ... Бухородаги судда ютиб чиққан фуқаро Ботир Бахранов ИИВ ЙҲХББ муносабатига жавоб қайтарди. «Xabar.uz» воқеалар тафсилотини ...\nДепутат: «Инспекторлар орқа эшикка парда ўрнатилишига жарима қўллашни бас қилишлари керак»\nқарор чиқарилгани хабар қилинган эди. Аммо Ўзбекистон Республикаси ИИВ Йўл ҳаракати хавфсизлиги бош бошқармаси тезда бу хабарлар асосга эга ...\nРасман: Подполковник Нуримон Абулҳасан янги лавозимга тайинланди\nЎзбекистон Республикаси Ички ишлар вазирининг буйруғи билан ИИВ Терроризм ва экстремизмга қарши курашиш бош бошқармаси бўлим бошлиғи ... курашиш бош бошқармаси бўлим бошлиғи лавозимига тайинланди. Бу ҳақда ИИВ Жамоатчилик билан алоқалар бошқармаси хабар берди. Нуримон Абулҳасан ...\n3 та вилоятда ИИБ бошлиғи ўринбосари алмашди\nИчки ишлар вазирлигининг ҳудудий тизимларида бир қатор раҳбарлик лавозимларига тайинловлар амалша оширилган.\nтажовуз қилингани ҳақида хабар берилганди. Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси ...\nЖиноятни атайлаб камайтириб кўрсатадиган инспекторлар танқид қилинди\nсодир этганлар билан тушунтириш ишлари олиб борилади. Жумладан, ИИВ 100 мингдан ортиқ нотинч оилаларни ўрганиб чиққан. 28 минг нотинч оиланинг ... этган. Фото:«Xabar.uz» Шунингдек, Сенат раиси Танзила Норбоева ИИВ вакилининг жавобидан тўлиқ қониқмаганини айтиб, мажбуран оиласига қайтарилаётган, ...\nпичоқ тираганлар» номи билан тарқалган видео Ўзбекистон Республикаси ИИВ ҳузуридаги Тергов департаменти томонидан ўрганилди. Аниқланишича, ...\nИИВ 51-сон манзил-колониясидаги ҳолат бўйича расмий муносабат билдирди\nушлаб қолинаётгани ҳақида тарқатилган хабар Ўзбекистон Республикаси ИИВ Жазони ижро этиш бош бошқармаси томонидан ўрганиб чиқилди. Маълум бўлдики, ...\nИИВ блогер Отабек Жўраевнинг тан жароҳати олиши билан боғлиқ янги тафсилотларни очиқлади\nхабарлар тарқатилганди. Ушбу ҳолат бўйича Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси ...\n«Каптива»да бедарак йўқолган 19 ёшли фуқаро топилди\nтопилиб, соғ-саломат оила аъзолари бағрига қайтарилган. Бу ҳақда ИИВ Жамоатчилик ва ОАВ билан алоқалар бошқармаси хабар берди. Суриштирув ...


ДХХнинг асосий вазифаси белгиланди\n06.04.2018 10:08 0 3083\nКеча хабар берганимиздек, кеча Президент Шавкат Мирзиёев «Ўзбекистон Республикаси Давлат хавфсизлик хизмати тўғрисида»ги қонунига имзо чекди.\nДавлат хавфсизлик хизмати фаолиятини тартибга солиш мақсадида қабул қилинган қонун 9 боб, 48 моддадан иборат. Қонуннинг тўлиқ матни «Халқ сўзи» газетасида эълон қилинди.\nҚонуннинг 2-моддасида ДХХнинг асосий вазифалари белгиланган.\nУнда қайд этилишича, Давлат хавфсизлик хизматининг асосий вазифалари Ўзбекистон Республикасининг конституциявий тузумини, суверенитетини, ҳудудий яхлитлигини ҳамда бошқа давлат манфаатларини ташқи ва ички таҳдидлардан ҳимоя қилишдан, қонунийликни мустаҳкамлаш ва қонун устуворлигини таъминлашдан, шунингдек Давлат хавфсизлик хизматининг ваколатига киритилган ҳуқуқбузарликларнинг олдини олиш, уларни аниқлаш ва уларга барҳам беришдан иборат.\nқонун ДХХ вазифалар\nҲодиса 20/02, 15:46\nСиёсат 13/02, 18:16\nШавкат Мирзиёев Хавфсизлик кенгаши аппарати ҳамда ДХХ раҳбарлари иштирокида йиғилиш ўтказди


“Ўзбекконцерт” 28 та концерт дастурларининг ўтказилишини тақиқлади\n“Ўзбекконцерт” 610 та концерт ва томоша тадбирларини ўтказилишига рухсат бергани ҳақида маълумот берди. Шу билан бирга, давлат муассасаси 28 та концерт ва томоша тадбирини ўтказилишини тақиқлаган. Бу ҳақда бугун миллий матбуот марказида “Ўзбекконцерт” муассасасининг матбуот анжуманида маълум қилинди.\nТақиққа сабаб концерт мажмуаси ва хонанда ўртасида келишмовчилик, яъни ижара пулини вақтида тўламаслик вазиятлари юзага келгани ҳамда концерт дастурларининг миллий менталитетимизга мос келмаслиги сабаб сифатида келтирилган. Анжуманда “Ўзбекконцерт” давлат муассасаси эндиликда бадиий кенгаш томонидан қайтарилган клиплар интернет тармоғига ҳам жойлаштирилиши тақиқланиши айтиб ўтилди. Хонандалар клип тайёрлаш учун катта маблағ сарфлашини ҳисобга олган ҳолда, “Ўзбекконцерт” уларга клипни суратга олишдан аввал бадиий кенгашдан тасдиқлатиб олишни таклиф этмоқда. Бу билан давлат муассасаси беҳаё клипларни кенг тарқалишини олдини олишни кўзламоқда.


Грузия: Мухолифат коалицияси президентни истеъфога чиқишга чақирди\n28 январ 2021, Тошкент вақти: 03:52\nГрузиядаги мухолифат коалицияси лидери Бидзина Иванишвили.\nГрузиядаги парламент сайловида ғолиб чиққан коалиция лидерлари президент Михаил Саакашвилини истеъфога чиқишга чақирди.\n“Грузия орзуси” мухолифат коалицияси лидери, миллиардер бизнесмен Бидзина Иванишвили президент Саакашвили кўп хатоликка йўл қўйгани боис муддатидан бир йил олдин истеъфога чиқиши ва президентлик сайлови ўтказиш ҳақида буйруқ бериши кераклигини айтди.\n- Менимча, Саакашивили ўзи истеъфога чиқа олади. Менимча, унинг бугунги баёнотидан кейинги қадами, истеъфога чиқиш ва президентлик сайлови ўтказишга чақириши энг тўғри қадам бўлади, дея баён қилди “Грузия орзуси” коалицияси лидери.\nСешанба куни Тбилисида ўтказилган матбуот анжуманида сўзлаган Иванишвили ўз коалицияси етакчилигидаги янги ҳукумат Саакашвилининг Европага интеграциялашиш ва ниҳоят НАТОга аъзо бўлиш сиёсатини давом эттиришини билдирди.


ҚР расмийлари сайловларда жиноятчилардан фойдаланилмаётганига ишонтирмоқда\n“Ҳукумат сайловларда криминалдан фойдаланмоқда”, деб берилган баёнот ҳақиқатга тўғри келмайди. Бу ҳақда ҚР бош вазирининг ўринбосари Темир Жумақадиров баёнот берди. Унинг сўзларига қараганда, «сўнгги воқеалар жиноятчилардан кимлар фойдаланаётганини кўрсатиб қўйди».\n- Менининг фикримча, сиёсатда жиноий доиралардан кимлар фойдаланаётгани халққа тушунарли бўлса керак. Бизнинг жамият бунга албатта ўз жавобини беради. Ҳуқуқий маънода, айни дамда тергов ишлари давом этмоқда. Ўйлайманки, судда ҳам тўғри баҳо берилади ва тегишли ҳукм чиқарилади.\nТемир Жумақадиров ўз сўзига қўшимча қилар экан, ҳуқуқ-тартибот идораларининг уюшган жиноятчиликка қарши кураши 2010 йил ва ундан аввалги йилларга нисбатан яхши самараларни бераётганини таъкидлади:\n- Бугун бу соҳада катта муаммолар йўқ. Бироқ, минг афсуски, айрим сиёсатчиларимиз ўзларининг мақсадлари йўлида Уюшган Жиноий гуруҳ вакилларини жалб қилишга уринишмоқда. Шунга қарамай уюшган жиноятчиликка қарши етарли даражада кураш олиб борилмоқда. Бу масала бўйича Бош прокуратура ўз баҳосини беради.\nЭслатиб ўтамиз, 30 сентябрь куни ҚР Миллий Хавфсизлик Давлат қўмитаси Жоғорку Кенешнинг «Қирғизстан» фракциясидан депутати Қанатбек Исаев ва уюшган жиноий гуруҳнинг айрим аъзоларини ҳибсга олди. Улар ҳокимиятни куч билан эгаллаб олишга тайёргарлик кўрганликда айбланмоқда.\nУларга нисбатан Бош прокуратура ҚР Жиноят кодексининг 27 моддаси (“Жиноятга тайёргарлик кўриш”), 233 моддаси (“Оммавий тартибсизликлар”) ва 265 моддаси (“Хокимиятни куч билан эгаллаш ёки ҳокимиятни куч билан ушлаб туриш”) бўйича жиноий иш қўзғади. Ўша куннинг ўзида парламент депутати МХДҚнинг вақтинчалик изоляторига олиб келинди. Бишкекдаги Биринчи май туман суди депутат тергов тугагунга қадар ҳибсда ушлаб турилиши борасида қарор қабул қилди.


Роналду 35 ёшга кирди! "Ювентус" Криштиануни қандай табриклади?\n5 февраль, 2020, 12:17 2826\nУ яна бир ёшга улғайди.\n“Ювентус” клуби форварди Криштиану Роналду бугун 5 февраль куни 35 ёшга тўлди.\n“Роналду бугун туғилган кунини “Ювентус”да нишонламоқда. У бир ярим йилдан буён “оқ-қора” футболкани кийиб юрибди ва биз бу давр ичида бирга кўплаб унутилмас дақиқалардан бошдан кечирдик. Туғилган кунинг билан Криштиану!”, - деб ёзилади “Ювентус” расмий твитерида.\nЭслатиб ўтамиз, Роналду 2018 йилнинг ёзидан буён “Ювентус” сафида тўп суриб келмоқда. У ўтган давр мобайнида А Серияда жами 50 та ўйинда майдонга тушди ва ўз ҳисобига 40 та гол ёздириб қўйишга эришди.\nВидео Роналдусиз ўйнаган "Ювентус" "Брешия" дарвозасига 2 та гол урди (видео)\nРоналду БААнинг олтин визасига эга бўлди\nБугун "Милан" ўз майдонида "Ювентус"ни қабул қилади ёхуд майдонда Роналду - Ибрагимович қарама-қаршилиги бўлади


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пенелопа Круснинг 10 қиёфаси\t09:52, 20 октябрь 2016\t«Оскар» мукофотига сазовор бўлган биринчи испан актрисаси ва модели Пенелопа Крус 1974 йили Испанияда таваллуд топган. 50 дан ортиқ фильмларда суратга тушган. «Вики Кристина Барселона», «Қайтиш», «Тўққиз» картиналардаги роли учун «Оскар» ва «Олтин глобус» мукофотларига номзоди қўйилган. 1. «Кино санъати менга бир муҳим нарсани ўргатди, вазият тақозо қилса «йўқ» дейиш керак экан».\n2. «Ҳар бир аёл эгнидаги либоси билан беркитилган сирдир».\n3. «Шоу-бизнесга кириб келган пайтларим, журналистларнинг шаxсий ҳаётимга аралашишлари ёқмас эди. Ҳатто уларга бир неча марта «шаxсий ҳаётимнинг ишимга нима алоқаси бор», деб бақирганман хам. Лекин ҳозир улғайдим ва бу ўйиннинг қоидаларини ўргандим».\n4. «11 ёшимда балет билан шуғулланардим. Ўша кезлар актриса бўлиш мен учун ойга учишдек ушалмас орзу эди».\n5. «Мен учун «Оскар» ҳайкалчаси дунёдаги энг яxши ўйинчоқ ва овунчоқ. Уни у хонадан бу хонага кўчиравераман. Муҳим қарор қабул қилишдан олдин унга қараб ўйланаман. Ҳатто, соҳилга борганимда ҳам ҳайкалчани қўлимдан қўймай олиб борганман. Ҳамон уни қўлга киритганимга ишонмайман. Мен учун бу туш гўё».\n6. «Туғилган кунимни нишонлашни унчалик ҳам хуш кўрмайман. Чунки кўпчилик диққат марказида бўлганимда жуда ҳаяжонланаман. Бир марта ҳаяжондан байрам тортини пуфлаётиб, сочимни куйдириб ҳам олганман».\n7. «Севимли актрисам - Мерил Стрип. Мен у ўйнаган барча фильмларни бир неча марталаб томоша қилганман».\n8. «Кариб денгизида дам олишни жудаям севаман. У ерда ўзимни xудди ватанимдагидек ҳис қиламан».\n9. «Мазали таомларни жуда яхши кўраман. Соат 18.00 дан кейин овқат ейишдан ўзимни ҳеч тўxтата олмадим».\n10. «Менда ҳам, турмуш ўртоғимда ҳам ҳанузгача ҳайдовчилик гувоҳномаси йўқ. Шуни деб, айрим муаммоларга дуч келиб юрамиз».\n11. «Балки ишонмассиз, лекин ижтимоий тармоқларда шаxсий саҳифам йўқ. Мен инсонлар бир-бирига ўз қўллари билан қоғозда xат ёзган кезларни соғинаман. Ўша пайтларнинг одами эканлигим шундан бўлса керак».\n12. «Фарзандларим ҳақида гапиравераман. Ҳатто, кўчадаги нотаниш инсонлар билан ҳам улар ҳақида сўзлаша оламан. Мен учун энг яxши мавзу болаларимдир».


Танловда қатнашинг – айфонда туширган суратларингизни Apple сотиб олмоқчи! - Terabayt.Uz\nТанловда қатнашинг – айфонда туширган суратларингизни Apple сотиб олмоқчи!\nApple анъанавий мобил фотография танловини эълон қилди, фақат бу галгисида iPhone 11, iPhone 11 Pro ҳамда iPhone 11 Pro Max эгаларигина иштирок эта оладилар. Бу эса корпорациянинг айни мана шу смартфонларидагина мавжуд бўлган тунги фоторежим билан боғлиқдир.\nЎҚИНГ: Apple сизни ҳам «слоуфи» қилишга чорлаяпти (+4 та видео)\nТанловда қатнашиш шартлари оддий: iPhone 11, iPhone 11 Pro ва 11 Pro Max смартфонларида тунги съёмка режимида олинган энг чиройли суратларни Instagram, Twitter ёки Weibo тармоқларига #ShotoniPhone ҳамда #NightmodeChallenge ҳэштегларини қўллаган ҳолда эълон қилиш кифоя. Истасангиз, оригинал расмни [email protected] электрон манзилига ҳам йўллашингиз мумкин, бунда фотосурат номини «исм_фамилия_nightmode_iPhone_модели» форматида кўрсатиш керак бўлади.\nТанлов учун сурат олишдан аввал iPhone’да тунги режим фаоллаштирилганига ишонч ҳосил қилишингиз керак. Apple шунингдек, съёмка жараёнида штатив ишлатишни, керак бўлса узоқроқ вақт ушлаб туриш (iPhone 11 Pro Max моделида) функциясидан фойдаланишни тавсия этаётир.\nТанловдаги энг яхши чиққан бешта фотосуратни Apple сотиб олишга тайёрлигини айтган, аммо пул миқдорини маълум қилмаган. Яъни, ғолиб бўлган расмларни кейинчалик компания реклама мақсадларида билбордларда, турли нашрларда ва бошқа жойларда қўллаши мумкин. Шу сабабли корпорация сурат муаллифига лицензия ҳақини тўлайди. Бунда айфон эгаси расм учун муаллифлик ҳуқуқини ўзида сақлаб қолади, аммо унинг бир йилгача Apple томонидан қўлланишига розилик беради. Шунингдек, ушбу муддат мобайнида расмнинг эгаси уни бошқа тижорий мақсадларда ишлатишга ҳақли бўлмайди.\nМарҳамат – ўн биринчи авлод iPhone’лар эгалари ўз маҳоратларини намоён этиб, омадларини синаб кўришлари мумкин! Танловга суратлар 29 январгача қабул қилинади, ғолиблар эса 4 март куни аниқланади. Ютиб чиққан бешта сурат Apple расмий сайтида ва Instagram-аккаунтида ҳам чоп этилади.\n#Apple #Apple iPhone #смартфонда суратга олиш #смартфонлар #танлов #Apple iPhone 11 #Apple iPhone 11 Pro #Apple iPhone 11 Pro Max


«Менга умр берган Оллоҳнинг кўрсатмаларига амал қиламан»: икки йил олдин Нью-Йоркда теракт содир этган Сайфулла Соипов суд олдида жавоб берди - Darakchi\n«Менга умр берган Оллоҳнинг кўрсатмаларига амал қиламан»: икки йил олдин Нью-Йоркда теракт содир этган Сайфулла Соипов суд олдида жавоб берди\nДУНЁ 19.11.2019, 15:28\nТеглар: Теракт, Нью-Йорк\n2017 йилнинг 31 октябрь куни Нью-Йоркда юк машинаси Манхеттен ҳудудининг жануби-ғарбий қисмидаги велосипед йўлига чиқиб, 8 кишининг умрига зомин бўлган, яна 12 киши жароҳат олган.\n18 ноябрь куни ўзини ИШИД жангчиси деб атаган Сайфулла Соипов Нью-Йоркнинг жанубий округининг туман судида судья Вернон С. Бродерик олдида жавоб берди, деб ёзади New York Post.\nХабар қилинишича, суд Соиповни содир этган жинояти учун жазолаш тўғрисида қарор чиқариши керак бўлган суд ҳайъати масаласини кўриб чиқилган - Нью-Йорк прокурорлари у учун ўлим жазосини сўрайдилар, дея хабар беради “Новости Узбекистана”.\nМанҳеттен федерал адвокати Метю Ларошнинг айтишича, ҳукумат махсус сўровномалар юбориладиган 3000 нафар номзоддан иборат ҳакамлар ҳайъатини танлашни режалаштирмоқда. Соипов устидан суд маҳкамаси олдидаги якуний суд мажлиси келаси йилнинг 13 апрелида бошланиши керак.\nШу билан бирга, ушбу суд мажлисида Соипов туман судясини ҳурмат қилмаётганини, у унга алоқадор қарор қабул қилишга ҳақли эмаслигини айтди: «Менга ҳаёт берган Аллоҳнинг кўрсатмаларига амал қиламан”.\nСоипов судья Вернон С. Бродерикка савол бера бошлади:\nСиз бу ерда саккизта ҳалок бўлган учун ҳукм қиляпсиз. Нима учун мингминглаб мусулмонлар учун жавобгар бўлганлар- Америка бомбалари остида ҳалок бўлган аёллар ва болаларнинг ўлими учун жавобгарларни суд қилмаяпсиз?\nБироқ, Бродерик Соиповни тўхтатиб, шундай деди:\nСиз менинг обрўимни тан олмаслигингизни тушунаман, аммо ҳозир сиз томондан бирон бир баёнот бериш вақти ва жойи эмас.\nКейинги суд мажлиси 20 ноябрь куни бўлиб ўтади.\nЭслатиб ўтамиз, 2017 йилнинг 31 октябрь куни Нью-Йоркда юк машинаси Манхеттен жануби-ғарбий қисмида велосипед йўлига чиқиб кетган, оқибатда 8 киши ҳалок бўлган, яна 12 киши жароҳатланган. Юк машинаси ҳайдовчиси террорчиликда айбланган ўзбекистонлик Сайфулло Соипов эди. Ноябрь ойи охирида Соипов судга келиб, айбини тан олмади.\nСоипов 31 ёшли ўзбекистонлик муҳожир. У ҳужумдан сўнг дарҳол ҳибсга олинган ва кўплаб мамлакатларда тақиқланган ИШИД террорчилик гуруҳи содир бўлган воқеалар учун жавобгарликни ўз зиммасига олган. Қурбонлар сони бўйича ушбу теракт Нью-Йоркдаги 11 сентябрь фожиасидан сўнг энг каттаси бўлди.\nНью-Йорк бош прокуратураси Дональд Трампнинг қизи Иванкага нисбатан тергов ишларини бошлади\nНью-Йорк бош прокуратураси АҚШ президенти Дональд Трампнинг қизи Иванкага нисбатан тергов ишларини бошлади. Маълумотларга кўра, президент солиқларни тўламаслик учун миллионлаб долларларни консалтинг хизматларига ўтказган, аслида...\nЗеленко «схемаси»! Коронавирусдан даволашнинг янги услуби шов шувларга сабаб бўлмоқда\nНью-Йорклик шифокор Владимир Зеленко томонидан таклиф қилинган коронавирус касаллигини даволаш бўйича қўлланма бутун дунё шифокорлари ва олимлари ўртасида тортишувлар майдонига айланди. АҚШ Президенти Дональд Трамп...\nКоронавирусни даволаш бўйича доктор Зеленконинг схемаси катта шов-шувларга сабаб бўлмоқда\nНью-Йоркда "Тошкент супермаркет"и очилди (фото)\nНью-Йорк шаҳрида "Тошкент супермаркет"и очилди. Бу ҳақда zamin.uz хабар қилмоқда.Самарқандлик ишбилармон томонидан асос солинган ушбу супермаркет Бригҳтон ҳудудида ўз фаолиятини юритиб келмоқда.Аксарият ўзбекистонликлар "Тошкент супермаркет"ида ишлайди....